PORTAL: јул 2007\nVeštačenje i parafinske rukavice rasvetljavaju ubistvo studenta\nNIŠ - Urađena je obdukcija tela studenta Nikole Albijanića (21), koji je u nedelju ujutru pod još nerasvetljenim okolnostima ubijen u niškom naselju Komren, ali nalazi još nisu dostavljeni istražnim organima.\n- Očekujem objedinjen izveštaj stručnjaka Zavoda za sudsku medicinu. Kada nalazi stignu, sa rezultatima ću upoznati javnost. Za sada jedino znamo da je policija naišla dok je grupa momaka stajala i da je jedan iz grupe počeo da beži. Ako su ostali stajali, postoji mogućnost da je Albijanić počeo da trči. To su prva saznanja koje sam dobio od policajaca iz intrerventne jedinice - rekao je za „Blic“ istražni sudija niškog Okružnog suda Saša Bošković i dodao da će veštačenje torbice koja je nađena pored Albijanića i parafinskih rukavica biti obavljeno danas.\nAlbijanić je oko tri sata ujutru u noći između subote i nedelje ispratio devojku i došao ispred kuće u Mariborskoj ulici. Tada je pristigla i interventna policijska ekipa koja je bila pozvana zbog remećenja reda. U Mariborskoj ulici zatekli su grupu mladića i nastao je metež. Albijanić je potrčao i onda ga je ispaljeni hitac pogodio u grudi.\nRodbina pokojnog Albijanića optužuje policiju da je hitac stigao iz pravca gde je bila interventna ekipa. Niški SUP, međutim, tvrdi da njegovi pripadnici nisu upotrebili oružje. Istraga sada treba da utvrdi da li su smrtonosni metak ispalili pripadnici MUP-a, ili neko iz grupe mladića koje je policija pokušala da uhapsi.\nJedna od prvih komšinica bila je svedok ovog događaja.\n- Jasno sam čula škripu kočnica i povik „Ruke uvis!“. Izašla sam na terasu i videla momke koji drže ruke uvis. Onda se čuo pucanj - kaže ona.\nSrbin ranio holandskog policajca\nHolandska policija raspisala je međunarodnu poternicu za srpskim državljaninom Jovicom Trajkovićem (57) koji je osumnjičen da je prošle nedelje u mestu Apeldorn ranio tamošnjeg policajca.\nPolicija je upozorila da je Trajković begunac, koji može biti izuzetno opasan.\nJovica Trajković je, kako javljaju holandski mediji, pucao na policijskog agenta 23. jula u Apeldornu, malom mestu blizu nemačke granice. Pet dana kasnije, 28. jula uveče, pretio je čoveku iz obezbeđenja u trgovačkom centru u mestu Žvole, u prodavnici tehničkih uređaja „Medija mark“.\nPrema pisanju holandske štampe, čuvari su Trajkovića iznenadili i zatekli u krađi. U trenutku kada mu se obratio jedan od dvojice čuvara, Trajković je izvukao pištolj i samo nanišanio. Čuvari su se odmakli i on je potom napustio prodavnicu i pobegao biciklom. Kada je primetio da ga dvojica čuvara prate, on je ponovo nanišanio u njih i potom se odvezao.\nHolandska policija nije objasnila okolnosti pod kojima je Jovica Trajković prošlog ponedeljka u Apeldornu, pucao i ranio policijskog agenta, ali je upozorila da je begunac „jako opasan sa oružjem i ukoliko bude prepoznat“.\nNovinari iz Holandije juče su istraživali i pokušavali da pronađu podatke iz Trajkovićeve prošlosti, a posebno ih je interesovalo da li je učestvovao u ratovima na prostorima bivše Jugoslavije.\nPrema pisanju holandskog dnevnog lista „Njusmedija“, Trajković je sedokos, prosede brade, visok od 170 do 180 santimetara, govori engleski i obično nosi crnu odeću, duži kaput i ponekad crni šešir.\nAmbasada Srbije u Holandiji o ovom slučaju nije dobila nikakvo zvanično saopštenje od holandskih vlasti. Službenici ambasade samo su potvrdili za „Blic“ da su o potrazi za Trajkovićem saznali iz dnevne štampe.\nJedna osoba poginula, izlilo se 13 tona mazuta\nJedna osoba je poginula u saobraćajnoj nesreći u mestu Rogot na magistralnom putu Kragujevac-Batočina-Lapovo, na koji se izlilio 13 tona mazuta, rečeno je danas popodne Tanjugu u kragujevačkoj policiji.\nDo nesreće je došlo kada su se direktno sudarili putničko vozilo "zastava 126" i cisterna iz koje se posle prevrtanja izlio mazut. Poginula žena je starosti oko 50 godina, a njen identitet još nije utvrđen.\nPolicija je blokirala saobraćaj na toj deonici i vozači se upućuju na zaobilazni put kroz Batočinu. Na raščišćavanju terena angažovani su vatrogasci iz Batočine a na licu mesta su i predstavnici Republičke inspekcije za zaštitu životne sredine.\nIstraga je u toku, a policija će pojedinosti o nesreći saopštiti sutra.\nOdobrena mirovna misija za Darfur\nSavet bezbednosti Ujedinjenih nacija odobrio je slanje 26.000 mirovnih trupa u Darfur. Jedna od najvećih svetskih mirovnih misija izglasana je jednoglasno na sastanku SB UN i pokušaće da spreči nasilje i sukobe u sudanskoj regiji, u kojima je u protekle četiri godine poginulo više od 200.000 ljudi, dok je više od 2,5 miliona ljudi raseljeno.\nKombinovane snage UN i Afričke unije sastojaće se od 19.555 pripadnika vojske i 6.432 pripadnika civilne policije. Operacija će koštati više od dve milijarde dolara.\nKombinovana operacija UN i AU ima odobrenje za korišćenje sile u samoodbrani i u obezbeđivanju slobode kretanja humanitaraca i civila, ali je dokumentom predviđeno da će moći samo da "nadgleda", a ne i pleni i odlaže ilegalno naoružanje.\n"Plan je da se u Darfuru stigne do prekida vatre, uključujući i sprečavanje napada iz vazduha na civilno stanovništvo. Cilj je da se uđe u mirovne pregovore, a potom i da se investira u obnovu regije", rekao je britanski premijer Gordon Braun.\nPrema usvojenoj rezoluciji zemlje članice imaju 30 dana da odrede svoj doprinos mirovnim snagama pod imenom UNAMID (United Nations-African Union Mission in Darfur), koje će pojačati 7.000 nedovoljno naoružanih i slabo finansiranih pripadnika trupa Afričke unije, koji nisu uspeli da spreče sukobe u proteklom periodu.\nPrecizno i bez emocija opisao svako ubistvo\nMasovni ubica Nikola Radosavljević, koji je prošlog petka ubio devetoro ljudi, priznao je zločin, ali nije hteo da kaže zašto je to uradio.\nKako je za „Blic“ objasnila Dušica Singurilović, istražni sudija Okružnog suda u Negotinu, za vreme dvočasovnog ispitivanja Radosavljević nije nijednom spomenuo vradžbine ili magiju.\nOkružni sud u Negotinu je i zvanično otvorio istragu protiv Radosavljevića, koji je osumnjičen da je u petak, 27. jula, ubio devetoro svojih meštana, a dvoje teško ranio. Određen mu je pritvor, a istražni sudija doneo je i naredbu da se obavi psihijatrijsko veštačenje okrivljenog Radosavljevića kako bi se utvrdilo „stanje njegovog duševnog zdravlja u vreme izvršenja dela“. Veštačenje će se obaviti u zatvorskoj bolnici Okružnog zatvora u Beogradu, a on će tamo biti upućen kada to bude dozvolilo njegovo zdravstveno stanje, odnosno kada mu bude skinut aparat postavljen u predelu pluća, a po proceni lekara niškog Kliničkog centra, najkasnije za pet dana.\nIako porodica i meštani sela Jabukovac tvrde da je Radosavljević ubio tolike ljude jer je bio ubeđen da su na njega bačene vradžbine, on o tome nije pričao, tvrdi istražni sudija. Prema rečima Singurilovićeve, on je potvrdio da se lečio kod neuropsihijatra u Austriji, da je pio lekove i da je prošle godine u avgustu bio „kod lekara u Negotinu“. Bez dodatnih komentara i emocija, prepričao je i događaj od petka, 27. jula.\n- On se seća i da je pre početka svog pohoda po selu tukao svoju suprugu Jelenu. Relativno precizno prepričava gde se šta dogodilo, kada je i kako pucao u koju žrtvu, dok se poslednjeg ubistva kada je usmrtio Aniku Čogić, taštu svog brata Novice, seća sa manje detalja. Događaje koje opisuje ne komentariše, niti odnose sa žrtvama i familijom - kaže Singurilovićeva.\nZipo upaljač iz 1933. za 37.000 dolara\nDirektor marketinga francuskog ogranka kompanije "Zipo" (Zippo) kupio je upaljač te marke iz 1933. za rekordnih 37.000 dolara (27.104 evra).\nDidije Karubi (Didier Karoubi) ponudio je najveći iznos na prvoj javnoj aukciji kompanije "Zipo", piše list "Bradford era".\nAukcija je održana povodom 75 godina od osnivanja kompanije, sa sedištem u Bradfordu u Pensilvaniji, a na njoj je učestvovalo 250 kolekcionara iz 45 zemalja.\nKarubi, koji "Zipo" upaljače sakuplja poslednje dve decenije, ocenio je da je onaj koji je kupio od neprocenjive vrednosti.\nKarubijeva ponuda bila je dvostruko veća od prethodnog rekorda - jedan kolekcinar je oodvojio je 2001. u Tokiju 18.000 dolara (13.186 evra) za "Zipo" upaljač.\nОбјавио ADMIN у 22:06 Нема коментара: Везе ка овој поруци\nBik Mićko u zatvoru\nČetvorogodišnji bik Mićko, vlasništvo Hamdije Durića, danas je privremeno smešten na farmu Okružnog zatvora u Novom Sadu, gde se od 21. jula u pritvoru nalazi i njegov vlasnik.\nNovosadska policija i okružni javni tužilac obratili su se nedavno Društvu za zaštitu i dobrobit životinja "Arka" kako bi preuzela brigu o biku, teškom oko 1,5 tonu, jer se njegov vlasnik našao u pritvoru pod sumnjom da je nožem naneo teške telesne povrede Hasimu H.\nKako je Beti potvrđeno u "Arki", da bik Mićko koji živi sam sa svojim vlasnikom u novosadskom naselju Adice, ne bi završio u klanici, ta organizacija je prihvatila obavezu da se stara o njemu dok je on u domaćinstvu Hamdije Durića. Istovremeno Durićev branilac po službenoj dužnosti Arsenije Katanić se u dogovoru sa predsednicom "Arke"\nBrankom Paško obratio Gradskoj upravi Novog Sada kako bi se pronašao smeštaj za bika na duži vremenski period.\n"Budući da Novi Sad nema izgrađen karantin za životinje, iako je po Zakonu o veterinarstvu obavezan da ga izgradi, bilo je neophodno pronaći neko drugo rešenje za smeštaj bika, pa je sa načelnikom Okružnog zatvora dogovoreno da se bik smesti na njihovu farmu, gde će Durić moći da ga obilazi i brine o njemu", rekla je Beti Branka Paško.\nTakođe je rekla da je "Arka" insistirala da Gradska uprava u pisanoj formi potvrdi da će snositi sve troškove transporta, ishrane, brige i vraćanja bika Mićka vlasniku.\n"Pošto oni to još uvek nisu učinili 'Arka' će nastaviti da prati neobičnu sudbinu ovog bika", kazala je predsednica Društva za zaštitu i dobrobit životinja.\nSnimci dečjih tuča preplavili internet\nnasilje - Istraživanje je pokazalo da ljubitelji krvavih dečjih igara ne moraju da dugo i naporno tragaju na ilegalnim sajtovima za omiljenim sadržajem. Dovoljno je da se nekoliko ključnih reči ukuca u po-lje za pretraživanje najposećenijih sajtova za razmenu filmova i pred surferom će biti izobilje snimaka u kojim deca koriste jedni druge kao vreće za boks. Novinari „Panorame" su, na primer, našli filmove dece stare 11 i 12 godina kako premlaćuju vršnjake, te amaterski snimak dečaka koji pištoljem razbija šoferšajbnu policijskog automobila i slične scene nasilja.Uprkos tome, vlasnici ovih sajtova, koji i masno zarađuju na njima, protive se namerama policijskih službi da cenzurišu krvave snimke. Portparol „YouTubea„, koji je u vlasništvu Gugla, kaže da se sa sajta skidaju samo oni filmovi koje sami surferi označe kao nepodobne. Čak i tada se dodatno kontroliše da li su sporni snimci prekršili osnovne civilizacijske norme.\n- Nažalost, u svakom vidu komunikacije postoji manjina koja želi da prekrši te norme. Uvek ćemo pomoći policiji ako od nas zatraži dodatne informacije - kaže portparol „YouTubea„.\nHejden Hjuit, osnivač sajta „Liveleak„, koji takođe na repertoaru ima snimke dečjeg nasilja, čak priznaje da svaki film prolazi proveru pre nego što se nađe na sajtu. U prevodu to znači da su svi snimci dečjeg „fight cluba" bili na kontroli - i prošli je!\n- Naravno da su ti snimci užasni. Ali objavljivanjem filmova mi poručujemo svetu: „Pogledajte, ovo se dešava, to je stvarni život i mi ćemo vam ga prikazati„ - kaže Hjuit.\nOfanziva crkve na virtuelni svet\nISUS Katolička crkva se vraća tradiciji misionara koji su širili hrišćanstvo među paganima i kreće, ali sada uz pomoć modernih tehnologija, da preobrati popularni paralelni internet svet „Second life". Red jezuita dobio je zadatak da propoveda među osam miliona surfera koji su u „Second lifeu" stvorili virtuelni svet u kom osnivaju porodice, trguju, posluju ili se zabavljaju. Misionari će kreirati svoje virtuelne likove i preko njih će širiti reč Božju među drugim virtuelnim likovima. „I u sajber prostoru ima mesta za Boga. Ne vidim u tome ništa loše", kaže vatikanista Andrea Tornieli i dodaje da Vatikan odavno koristi internet a da je još prethodni papa Jovan Pavle II uviđao mogućnosti koje za veru otvara sajber prostor.\nОбјавио ADMIN у 16:38 Нема коментара: Везе ка овој поруци\nVijetnamka preminula od ptičjeg gripa\nVijetnamka zaražena visoko patogenim virusom H5N1 ptičjeg gripa, preminula je u bolnici u Hanoju, rekao je lekar te bolnice.\nPacijentkinja stara 22 godine bila je u sedmom mesecu trudnoće.\n"Analize su pokazale da je bila pozitivna na virus H5N1", rekao je Tran Tju Han, lekar bolnice u kojoj je obolela bila smeštena. Prema njegovim rečima, ona je umrla u subotu.\nOd 2003. godine, u Vijetnamu je od virusa ptičjeg gripa umrlo 45 ljudi. U svetu je od tog virusa umrlo 192 ljudi, podatak je Svetske zdravstvene organizacije.\nProšlog meseca su u Vijetnamu umrle dve osobe od ptičjeg gripa koji je registrovan u csvakoj četvrtoj provinciji te zemlje.\nNov slučaj u Francuskoj\nU Francuskoj je danas potvrđen nov slučaj ptičjeg gripa pošto su laboratorijski nalazi pokazali da su oba uginula labuda, pronađena minulog vikenda u severoistočnom delu zemlje, bili žrtve virusa H5N1, saopštilo je Ministarstvo poljoprivrede francuske vlade.\nLabudovi su pronađeni u nedelju u departmanu Mozel, nedaleko od bare gde su krajem juna od tog visoko patogenog virusa uginula još tri labuda.\nKontrolna zona u rasponu od nekoliko kilometara od mesta gde su pronađene prve zaražene životinje uklonjena je u petak, da bi ponovo bila uspostavljena u nedelju.\nNa snazi su i preventivne mere na nacionalnom nivou, koje podražumevaju da se živina drži u zatvorenom prostoru, kako bi se izbeglo prenošenje virusa H5N1, odnosno životinjske forme ptičjeg gripa.\nNovčanica od 200.000 dolara\nProdavnica u Zimbabveu\nCentralna banka u Zimbabveu u opticaj pušta novčanicu od 200 hiljada zimbabveanskih dolara, u nastojanju da zauzda inflaciju koja je zvanično dostigla nivo od četiri hiljade i pet stotina odsto, što je čini trenutno najvišom u svetu.\nNovom novčanicom koja će, prema saopštenju banke, u opticaj biti puštena sutra može se kupiti kilogram šešera.\nU razgovoru za agenciju Rojters, direktor sektora za razvoj Afrike Međunarodnog monetarnog fonda izjavio je da bi godišnji nivo inflacije u Zimbabveu do kraja godine mogao da da iznosi i sto hiljada procenata.\nNastavlja se kontrola cena\nPredsednik Zimbabvea Robert Mugabe nedavno je saopštio parlamentu da nema nameru da ukine režim kontrole cena, kojim je vlada pokušala da smiri galopirajuću inflaciju.\nMugabe je u govoru pred parlamentom za hiperinflaciju optužio privatnike koji, kako je rekao, "žele da na brzinu naprave profit".\nMeđutim, jedan ugledni profesor ekonomije sa univerziteta u Harareu za BBC je rekao da suština problema leži prosto u tome što vlada štampa previše novca bez pokrića.\nGuverner centralne banke Zimbabvea, Gideon Gono, koji se držao rezervisano u ranijim izjavama o režimu kontrole cena, odložio je svoj polugodišnji ekonomski ekspoze rekavši da mu je potrebno još vremena da bi "analizirao stanje na tržištu".\nОбјавио ADMIN у 16:32 Нема коментара: Везе ка овој поруци\nDa li sećate kada ste se poslednji put vi i vaš partner u krevetu, ne mareći za vreme, prepustili samo jedno drugome? Zbog tempa života verovatno su ti trenuci mnogima samo retke sporedne epizode koje se događaju vikendom. Na sreću, postoje odlična rešenja za parove koji nemaju vremena. Radi se o eksplozivnom, brzom i strašću ispunjenom seksu, bilo kada i bilo gde. Dobro, ne baš bilo gde, ali kad vas strast ponese, ko zna šta može da se desi. Ako je seks na brzaka dobar, može pomoći vama, ali i vašoj vezi tako brzo da vam frajer za to vreme ne stigne ni grudnjak da odkopča. Brzinski seks dobar je za samopouzdanje, a u vezu će svakako uneti spontanost i uzbuđenje, slažu se mnogi psiholozi i seksualni terapeuti. Treba samo znati kako što efikasnije iskoristiti dragoceno kratko vreme koje imate na raspolaganju.\nDržite strast na vatri celi dan\nОбјавио ADMIN у 15:38 Нема коментара: Везе ка овој поруци\nNokia 7610 Sharpen Your Image\nCentralno mesto CeBit-a 2004 zauzela je Nokia 7610, prvi model ove kompanije sa digitalnim foto-aparatom čija rezolucija dostiže jedan megapiksel. Upakovana u trendovsko dvobojno kućište, tanka i izuzetno atraktivna Nokia 7610 omogućava brzo i jednostavno snimanje, štampanje, skladištenje i slanje fotografija i video zapisa.\nŠtampanje fotografija na ovom modelu će i za korisnike koji se ne snalaze baš najbolje sa tehnološkim novotarijama biti izuzetno lako - fotografije se mogu odštampati za samo nekoliko sekundi uz pomoć Bluetooth konekcije i kompatibilnog štampača. Nokia se pobrinula i za sve one koji su izuzetno nestrpljivi da vide svoja "umetnička dela" - njima će na raspolaganju biti specijalni kiosci na kojima će moći da odštampaju svoje fotografije direktno sa mobilnog telefona. Uz pomoć Kodak-ove aplikacije za rad sa slikama, kojom je Nokia 7610 opremljena, fotografije se mogu prebaciti i u virtuelni foto album na Internetu uz pomoć koga se mogu podeliti i sa ostalim korisnicima svetske mreže.\nEkran ovog modela ima rezoluciju 176 x 208 tačaka (65536 boja), i na njemu se, pored fotografija, mogu gledati i video zapisi načinjeni uz pomoć integrisane kamere. Zahvaljujući ugrađenom RealOne mobilnom plejeru mogu se posmatrati i svi ostali video zapisi u realnom vremenu. Megapikselna (1152 x 864) kamera je opremljena visoko kvalitetnim sočivima, četvorostrukim digitalnim zumom, mogućnošću slikanja na niskim nivoima osvetljenja i tajmerom za odloženo fotografisanje.\n"Digitalno fotografisanje se razvilo do nivoa koji je bio nezamisliv pre pet godina prilikom pojave prvih digiatalnih foto-aparata, namenjenih široj publici. 2003. godine, broj prodatih mobilnih telefona sa kamerama je prevazišao broj prodatih digitalnih fotoaparata. Ulazimo u eru u kojoj će mobilni telefoni opremljeni kamerama postati najčešće korišćeni uređaji za snimanje fotografija," izjavio je Juha Putkiranta, podpredsednik Nokia-e. "Nakon pojave modela Nokia 7610, prvog telefona sa rezolucijom od jednog megapiksela, za snimanje spontanih fotografija u kvalitetu koji zadovoljava potrebe štampe, više nije potreban odvojeni fotoaparat. On se sada stalno nalazi u vašem džepu, ugrađen u vaš mobilni telefon."\nNokia 7610 je namenjena kupcima koji kreiraju trendove, umesto da ih prate. Osim jednostavnog deljenja fotografija sa prijateljima i porodicom, korisnici ove Nokia-e imaju i mogućnost da snime kratke filmove dužine do 10 minuta. Zahvaljujući aplikaciji pod nazivom Movie Director, vlasnici ovog telefona mogu, po prvi put, da svoje video zapise pretvore u prave male filmove, dodajući im specijalne efekte poput muzike, teksta, novih boja... Aplikacija automatski kombinuje različite video sekvence u jednu video vinjetu, a ljubiteljima MMS-a će se posebno dopasti mogućnost optimizacije videa pre slanja poruke.\nNokia Lifeblog aplikacija, koja dodaje digitalni dnevnik u džepove trendsetera, je još jedna od novosti na modelu Nokia 7610. Ova aplikacija beleži i organizuje digitalne sadržaje poput slika, video zapisa i poruka koje se zatim mogu preneti na PC računar. Na ovaj način se stvaraju mulitmedijalni dnevnici, veoma laki za pretragu, koji značajno olakšavaju organizovanje svakodnevnih obaveza. Pored ovoga, uz model 7610 Nokia isporučuje i Adobe Photosphop Album koji vlasnicima ovog telefona omogućuje lakše organizovanje i obradu njihovih fotografija na PC računarima.\nOstale ključne karakteristike uključuju bogat izbor opcija za slanje i prijem multimedijalnih poruka, e-mail, MP3 plejer, Internet pretraživač, 72 MB memorije (8 MB integrisano + 64 MB na kartici), USB, Bluetooth i podršku za Java tehnologiju. Sa težinom od 118 grama i dimenzijama: 108 x 53 x 18 mm, Nokia 7610 je kompaktnija od većine svojih konkurenata. Zahvaljujući širokom izboru aplikacija, namenjenih za uređaje iz serije 60, budućim vlasnicima se pružaju neograničene mogućnosti za iskazivanje kreativnosti.\nOvaj tri-band model bi na tržištu trebao da se pojavi tokom drugog kvartala ove godine u dve verzije: GSM 900/1800/1900 i GSM 850/1800/1900.\nHju Hefner izabrao kolekciju najlepših fotografija „Plejboja”\nMeđu 15 miliona slika gazda „Plejboja” je izabrao 48 najpoznatijih i najprovokativnijih...\nViše nego bilo koja druga institucija, magazin „Plejboj” već 54 godine uspešno nudi muškarcima ono što najviše vole - lepe i obnažene dame. Novina iz imperije Hjua Hefnera je kolekcija fotografija „Plejboj legasi”, u kojoj je 48 najpoznatijih, najprovokativnijih i najlepših fotografija koje su krasile „Plejboj”.\nKolekcija - Merilin Monro, Ursula Anders, Stefani Sejmur, Madona, Sindi Kraford i Pamela Anderson, samo su neke od najlepših žena koje su pozirale za „Plejboj". Od više od 15 miliona fotki, koliko ih ima u arhivi magazina koji je Hefner osnovao još 1953. godine, sablažnjavajući puritance širom sveta, on je lično izabrao 48 koje su uvrštene u posebno, ograničeno izdanje nazvano „Plejboj legasi". Takođe, on je potpisivao kolekciju na istoimenoj izložbi koja je otvorena na Beverli Hilsu.\nMeđu odabranima, na prvom mestu je čuvena fotografija Merilin Monro iz 1953. godine na kojoj naga pozira ležeći na crvenom plišu. Hefner, kom je sve krenulo nabolje posle te slike na naslovnoj strani, otkupio ju je za samo 500 dolara. U kolekciji su takođe i fotografija Pompea Posara, urađena uz instrukcije Salvadora Dalija, kao i fotka glumca i reditelja Džona Dereka. On je ovekovečio prvu Bond devojku, svoju suprugu, dunogogu švedsku glumicu Ursulu Anders. Tada je i objavljen najduži editorijal, s 12 strana razgolićenih Ursulinih slika.\n- Obožavam da poziram naga. Za mene, to je sloboda. Stavite odeću na mene i više neću biti lepa, izgledaću tužno – rekla je Stefani Sejmur pre nego što je pozirala za sliku koja je nekada bila na naslovnici "Plejboja", a sada i u probranom izdanju.\nU serijalu naj-fotki nalazi se i ona koja je proslavila Ditu fon Tiz, iz 2002. godine, a koju je tada napravio njen bivši izabranik Merlin Menson.\nKomplet fotografija je na prodaju, a kupac ih dobija u kutiji od mahagonija uz koju dolazi i komplet rukavica, u kojima se fotografije pregledaju kako se ne bi oštetile. Postoji i posebno, „zlatno" izdanje, koje pored fotografija sadrži i knjigu o istoriji fotografija snimljenih za "Plejboj", komplet od pet audio diskova koje je Hefner izabrao, kao i DVD serijala „Plejboj after dark". Cena - tričavih 65.000 dolara.\nTuže agenciju zbog 50 sati putovanja\nStudenti od Krfa do Beograda putovali više od dva dana jer se autobus dvaput kvario...\nStudenti iz Beograda, Novog Sada, Niša i Vranja koji su od Krfa do Beograda putovali 50 sati jer se autobus dva puta pokvario, najavili su da će zbog toga podneti tužbu protiv turističke agencije „Grand turs” iz Novog Sada.\nPUTOVANJE - Putnici su u petak, posle desetodnevne ekskurzije u organizaciji studentske organizacije „Kabeza", krenuli s Krfa, a u Srbiju su stigli prekjuče. Na putu koji obično traje 24 sata, zadesile su ih dve nezgode. Prvi kvar na autobusu popravljen je tek posle 20 sati.\n- Sve vreme smo putovali neispravnim autobusom, bez klime, a i vozači su bili neispravni jer su 20 minuta pre polaska dovezli jednu grupu turista iz Beograda. Više od 20 sati, na temperaturi od 45 stepeni proveli smo u grčkim brdima bez vode i hrane. Iako se nedaleko nalazilo mesto Igumenica, rečeno nam je da u blizini nema naseljenog mesta - rekla je Ivana Ivanović (24), jedna od putnica.\nKada je autobus popravljen, studenti su odvezeni na večeru u hotel u Igumenici.\n- Posle večere nismo želeli da nastavimo put. Prvo su nas lagali da nema slobodnih soba u hotelu, a kada smo se uverili u suprotno, ljudi iz agencije su rekli da mogu da nam plate smeštaj, ali da se sutra sami snalazimo za prevoz - rekla je Ivana.\nNakon pola sata vožnje, u subotu oko 23 sata autobus se ponovo pokvario u tunelu.\n- Nastao je opšti haos. Policija nas je izvukla iz tunela da ne bi nastao saobraćajni kolaps. Zvali smo i naš konzulat, gde su nam rekli da spavaju i da ih zovemo sutra. U autobusu smo jedva disali - rekla je Ivana.\nKada je autobus konačno popravljen, grupa od 49 studenata najavila je da će protiv turističke agencije "Grand turs" podneti krivičnu prijavu.\n- Nećemo dozvoliti da naše maltretiranje prođe nekažnjeno - objasnila je Ivana.\nNiko od zaposlenih u agenciji „Grand turs" iz Novog Sada juče nije mogao da prokomentariše taj slučaj. Odgovor nismo uspeli da dobijemo ni od direktora agencije Petra Kneževića.\nDragomir Ćoso iz studentske organizacije „Kabeza" kaže da će prekinuti saradnju s tom turističkom agencijom.\nОбјавио ADMIN у 13:53 Нема коментара: Везе ка овој поруци\nZaštitnik građana očekuje na hiljade pritužbi godišnje\nNepravilan rad uprave najčešće nije rezultat namere da se krše prava građana...\nKancelarija zaštitnika građana, to jest ombudsmana, kako se naziva u međunarodnoj praksi, imaće oko 40 zaposlenih i, prema procenama, godišnje će primati između 10.000 i 12.000 pritužbi, rekao je zaštitnik građana Saša Janković.\nOMBUDSMAN - On je u prvom obraćanju medijima od kada je stupio na dužnost rekao da je vlast Srbije poslala jasnu poruku svim građanima da je spremna da dalje unapređuje rad javne uprave i da građanima pruži dodatnu zaštitu kada im je uskraćena mogućnost da ostvare prava zagarantovana Ustavom i zakonima.\nObjašnjavajući nadležnosti institucije na čijem će čelu biti, rekao je da će zaštitnik građana u nesudskom, relativno brzom postupku ispitivati da li je državni organ ili organizacija koja obavlja javna ovlašćenja zakonito i pravilno rešavala o nekom pravu ili interesu građana. Ako nije, zahtevaće da se greška ispravi i predlagaće način za to.\nEvropska iskustva su, kaže Janković, pokazala da nepravilan rad uprave najčešće nije rezultat namere da se krše prava građana, već utemeljene loše prakse, nestručnosti ili nedostataka zakonskih propisa.\nZbog toga ombudsman najčešće svoju ulogu ostvaruje u takozvanim nekonfliktnim postupcima.\n- Tamo gde su prava građana uskraćena zbog samovolje, nemara, birokratske arogancije, opstrukcije, diskriminacije, korupcije ili drugih nesavesnosti i nezakonitosti, zaštitnik neće oklevati da to jasno konstatuje i zatraži sankcije za odgovorne - kazao je Janković.\nOn je naglasio da očekuje podršku parlamenta, vlade i predsednika države jer zaštitnik građana nema izvršna ovlašćenja, što znači da ne može da naredi državnom organu da promeni neku odlauaku.\nJanković ima kancelariju u Skupštini Srbije, ali od nadležnih vladinih službi još nije dobio informacije gde će biti sedište.\nUhapšen menadžer Ju Es Stil Srbija\nPolicijska uprava Smedereva danas je saopštila da je menadžera kompanije Ju Es Stil Srbija (U.S. Steel Serbia) Bratislava Ćulafića uhapsila u trenutku kada je primao mito\nBratislav Ćulafić (35) asistent generalnog menadžera za primarnu proizvodnju Ju Es Stil Srbija uhapšen je 26. jula kod Jugopetrolove pumpe u Kolarima pošto je od predstavnika firme "Mintek" iz Njujorka primio deo traženog mita: lap top i 3.000 evra, precizirala je policija.\nĆulafić je u proteklih šest meseci, iskorišćavanjem službenog položaja, od predstavnika preduzeća "Mintek" iz Njujorka zahtevao putnički automobil marke "folksvagen pasat", lap top nove generacije i 10.000 evra.\nZauzvrat Ćulafić bi, u okvirima službenog ovlašćenja, izdejstvovao zaključenje novog ugovora o poslovno tehničkoj saradnji između Železare, kao naručioca i inostranog preduzeća "Mintek" kao dobavljača.\nVrednost posla je 3,5 miliona američkih dolara na godišnjem nivou.\nBratislav Ćulafić je osumnjičen i da je krajem juna 2007. iz kompanije u Smederevu izneo analize o upoređenju rezultata o navedenom ugovoru u odnosu na konkurenta u pomenutom poslu "R.H.I." iz Austrije.\nĆulafić je analize predao predstavniku "Minteka" mada se to kosi sa opštim aktima kompanije u kojoj je on asistent generalnog menadžera za primarnu proizvodnju, saopštila je policija.\nPolicija navodi da se Ćulafić pre nedelju dana u blizini Jugopetrolove pumpe u Kolarima sastao sa predstavnikom firme "Mintek" i za učinjene usluge preuzeo laptop i 3.000 evra, nakon čega je uhapšen.\nIstražni sudija Okružnog suda u Smederevu, Predrag Lukić, noćas je, posle saslušanja, Ćulafiću odredio jednomesečni pritvor.\nNasilje kao svakodnevica. Otuđenost kao način postojanja. Slike su sve strašnije i strašnije. Mladić beživotno leži na plaži, utopio se. Oko njega i policajaca u uniformi cika, vriska, prskanje vodom, roditelji koji se brčkaju sa decom koja tek treba da proplivaju. Ono što ne može da se čuje a što je jedino normalno da se oseti jeste muk. Šta se to desilo sa nama?! Kada smo i kako zamrli?!\nNije se Nikola, kao većina normalnih, umornih gastarbajtera, vratio u rodnu grudu da umre jer tu pripada. Taj relativno mlad čovek došao je na odmor u svoj zavičaj i u crno ga zavio. Teško je o ovoj tragediji bilo šta reći. Priča je takva da samo zanemiš i pitaš se gde je kraj ovog početka.\nNaravno da sada svi meštani koji su preživeli imaju svoje utiske. Glavni je taj da su živi.\nKažu da je bio psihički labilan, lečio se i u Beču i u Beogradu. Ali samo je izgleda ovde, u Srbiji, smeo da, takav kakav je, ima oružje. Kako?\nIzgleda da nema ništa lakše od toga. Izvesni Zoran Krcić, meštanin, ispričao je kako je u tom smrtonosnom pohodu sreo Nikolu s puškom i redenikom metaka o ramenu. Nije znao šta se događa i nije mu ništa bilo čudno, jer je i sam tom prilikom imao pušku u ruci. Kaže da mnogi ljudi u tom kraju nose oružje zbog nekih ranijih događaja. Pitam se šta će da nose posle ovoga što se desilo. Možda najbolje da im Jočić podeli pancir košulje.\nIz ovog takođe mogu da vidim, ma koliko je bio poremećen, opsednut nekakvim vlaškim magijama, Nikola nije pucao na naoružanog Zorana. Nije rizikovao. Pucao je da ubije.\nIzgleda da u srpskom domaćinstvu ništa normalnije nego da u fioci sa escajgom - kašika, viljuška, nož, ide i poneka sekira, puška. Tako se Srbi rashlađuju. Hladnim oružjem.\nNezapamćene su vrućine. Požari besne na sve strane, ali nema ko da ih gasi. Nekada je za te opšte nesreće postojala civilna zaštita. Ali to više ne postoji. Ni za lične nesreće ne postoji zaštita. Naime, većina u kući drži srpski model escajga. Pošto se u Srbiji sve bolje živi, a sve slabije jede, posle upotrebe tog pribora porodice nisu više porodice. Sve je više žena sa odrubljenim glavama, pretučenim do smrti i onda viteškog muškog samoubistva.\nDok ovo pišem i neveselo se osećam, jedan sedmogodišnji dečak me pita - šta je to evropska Srbija? Pitam ga otkud mu to, kao da je nešto skrivio... Kaže - evo sada sam na RTS-u čuo. Slogan kao slogan - bitno je da zvuči. Uvek ga je nekako teško pretvoriti u realnost. Šta mu reći? Da je to Srbija, ni velika ni manja od ove. Da je to Srbija u kojoj će ljudi nositi olovke, a ne puške dok šetaju ulicom. Da je to Srbija u kojoj će iz escajga izbaciti sekire i puške. Da je to Srbija koja neće biti gladna i prevrtati kontejnere da bi bila sita. Da u Srbiji nećemo slušati podvriskivanje dok neko mrtav leži pored nas. Da ćemo imati dovoljno sebe da osetimo i tuđu radost i tuđi bol. Ne znam da li bi to bila evropska Srbija. Ali ja bih volela da je takva Srbija u kojoj živimo. Nisam sedmogodišnjem dečaku ovo mogla reći. Rekla sam mu da je evropska Srbija nešto kao majčina dušica.\nKOKAIN HARA EVROPOM\nUjedinjene nacije upozoravaju da je upotreba kokaina u Evropi za poslednjih 10 godina gotovo utrostručena\nKokain je u poslednje vreme ponovo na ceni među imućnim tragačima za zabavom i iluzijama u Amsterdamu i drugim evropskim prestonicama. Prema podacima koje su u junu objavile Ujedinjene nacije, upotreba kokaina u Evropi je gotovo utrostručena za poslednjih 10 godina, dok se potrošnja u Americi stabilizovala.\nKokain vrlo brzo popravlja raspoloženje i omogućava ljudima da bar nakratko zaborave strah i nesigurnost. U društvu, u kojem je strah od neuspeha sve prisutniji, raste broj onih kojima je to potrebno.\nSem toga, "zahvaljujući medijima za kokain je vezan izvestan glamur koji tu drogu čini privlačnom svim delovima evropskog društva", izjavio je Rojtersu Piter Tomas, predstavnik Evropskog monitoring centra za drogu i zavisnost od droge u Lisabonu.\nPortugalska policija kaže da jak evro privlači švercere drogom u evropske gradove kao što su Amsterdam, London i Madrid. U njima oni koji uveče hoće da se zabave po klubovima i na privatnim zabavama lako mogu da plate i do 60 evra za nekoliko linija belog praha i dobro raspoloženje.\nPrema Američkom zavodu za suzbijanje droge, cena kokaina u Evropi dostiže 77.000 dolara po kilogramu pri kupovini na veliko, što je gotovo dvostruko više nego u Americi.\nDroga dolazi preko Portugala i Španije\nKokain koji vlasti ne uspeju da zaplene obično biva podeljen među stotinama sitnih švercera, koji su spremni da rizikuju stroge zatvorske kazne, pa i život, da bi ušli u Evropu preko zemalja, kao što su Portugal i Španija.\nTe zemlje imaju snažne geografske i kulturne veze sa Afrikom i istorijske veze sa Latinskom Amerikom, zbog čega su prirodna meta za švercere. Prošle godine, u Portugalu i Španiji zaplenjeno je 70 tona kokaina, što je otprilike količina koja je zaplenjena u čitavoj Evropi u 2004. godini.\n- Dileri se usredsređuju na prodaju u bogatim gradovima - kaže Žoze Braz, direktor Odeljenja za narkotike portugalskog Ministarstva unutrašnjih poslova, koji je postao jedna od važnih tačaka ulaska kokaina namenjenog prodaji u Evropi.\nPre deset godina u modi su bile droge poput ekstazija, ali danas više nije tako, kaže prodavac u jednoj od prodavnica "čarobnih pečurki" smeštenoj u blizini amsterdamskih noćnih klubova.\nI dok potražnja za kokainom sve više raste, latinoamerički karteli smišljaju kako da probiju sve dobro čuvane evropske granice. Prema podacima UN, karteli se u tome sve više oslanjaju na korumpirane funkcionere u siromašnim zapadnoafričkim državama, pa kokain skladište u zemljama bivše portugalske kolonije Gvineje Bisao, a potom ih odatle švercuju u Evropu.\nZbog rekordnih hapšenja i zaplena droge 2006. i 2007. godine, narko-karteli su počeli da smišljaju nove načine da zaobiđu kontrolu. Jedan od njih jesu ljudi koji su spremni da se za oko 5.000 evra izlože ogromnom riziku i prenesu u Evropu kokain avionom, u torbama ili u sopstvenim telima.\nZa šverc droge sve više se koriste takozvani magarci, to jest ljudi koji drogu prenose avionom u prtljagu ili, pak, u telu. U Lisabonu je nedavno uhvaćen 27-godišnji arhitekta iz Venecuele koji je, opterećen dugovima i brigom za porodicu, pokušao da prenese jedan kilogram kokaina u svom želucu, a dva kilograma u kesama oblepljenim oko tela.\nRibočuvari Milan Jovanović i Slobodan Momčilov vode svakodnevnu borbu sa ribokradicama na 45 kilometara dugom toku reke Drine\nRibočuvari Milan Jovanović (33) i Slobodan Momčilov (32), koje je angažovala Organizacija sportskih ribolovaca "Mladica" iz Bajine Bašte, kontrolišu čak 45 kilometara toka reke Drine. Oni rade praktično bez prekida, od jutra do mraka, leti, zimi, po suncu i kiši.\n- Naš posao je da kontrolišemo ribare, da hvatamo mreže i one koje su ih bacili, da noću čuvamo ribu u Drini od noćnih ribokradica, da sprečimo sve one koji love ribu na struju ili pak bacaju dinamit - kaže Milan Jovanović, zvani Mif.\nVrućina oterala ribu\nMilan Jovanović kaže da na Drini trenutno radi bela riba.\n- Riba trenutno najbolje radi na ušću Rogačice, u Đedovom viru, Bačevcima i Živkovom viru. Ipak, njeno vreme je kraj avgusta i početak septembra. Drina sada često raste i opada, a uz to su i velike vrućine. To tera ribu da se povuče u dubinu - objašnjava Jovanović.\nOn kaže da je sada manje krivolova nego što je bilo tokom poslednjeg rata, dodajući i da je skoro iskorenjeno bacanje bombi i dinamita u Drinu. Međutim, najveći problem zadaju im mreže i njihovi vlasnici.\n- U Ovčinji smo u proteklom periodu zaplenili 100 metara mreže, a u Bačevcima 60 metara. Počinioci su uhapšeni i protiv njih se vodi prekršajni postupak. Inače, svakodnevno vršimo kontrolu i naša služba je uvek dostupna - kaže Milan Jovanović.\nPrema njegovim rečima, veliki problem predstavljaju im i šljunkari.\n- Godinama se borimo da se uvedu red i kontrola svih ovih koji vade šljunak. Međutim, skoro svi rade bez dozvole, a čine veliku štetu ribljoj mlađi, ali i lokalnom stanovništvu kom uništavaju puteve i potkopavaju njive. U toj borbi mi smo gotovo nemoćni, jer država ne preduzima nikakve mere - kaže Milan.\nU najlepšem sećanju ostaće mu druženja sa ribolovcima u kafani kod sada pokojnog Sretena Pavlovića, legende drinskog područja.\n- Na Drini je 1995. i 1996. godine bilo i po hiljadu ribara, a danas ih je jedva tridesetak. Kad se samo prisetim brojnih ribolovačkih priča... Uh, bilo je tu riba dugačkih kao avion, a poneke su izvlačene iz vode i po ceo dan - priča nam Milan kako su ribolovci voleli da preuveličavaju svoje ulove i doživljaje.\nOn se nada da dolazi bolje vreme za Drinu jer su mnoge organizacije pokrenule projekte za njenu zaštitu, a za sebe kaže da bez ove reke lepotice ne bi mogao da zamisli svoj život.\nIlustrovana enciklopedija jestivih pečuraka otkriva kulinarske čari glavnih vrsta, uz dodatne savete vezane za njihovo čuvanje i pripremanje\nBranje pečuraka je sve popularniji hobi u kojem mogu da uživaju svi, pa čak i oni koji žive daleko od planinskog okruženja. Izdavačka kuća "JRJ" nedavno je objavila "Praktičnu enciklopediju pečuraka", sveobuhvatni vodič koji donosi bitne, jasno predstavljene praktične informacije za preciznu identifikaciju i bezbedno konzumiranje ove visokovredne namirnice.\nU prvom delu knjige autor Piter Džordan daje detaljne karakteristike svih pečuraka i njihovih staništa. On navodi kulinarske čari glavnih vrsta, uz dodatne savete vezane za čuvanje, pripremanje i kuvanje pečuraka.\nKnjiga pomaže da se rasvetli obilje nepoznanica koje se odnose na pečurke, tako da Piter Džordan na samom početku pojašnjava sam termin, delove, vrste pečuraka, uz savet i opis podneblja gde one najčešće rastu i gde, kada i kako se mogu brati. Jestivim vrstama posvećeno je najobimnije poglavlje enciklopedije.\nŽivot posvećen pečurkama\nPiter Džordan, autor "Praktične enciklopedije pečuraka", gotovo čitavog života bavi se istraživanjem pečuraka, kao i pisanjem o njima. U Engleskoj je veoma popularan njegov film "Vodič u branje pečuraka". Vlasnik je čuvenog londonskog paba u Norfolku, gde sam priprema specijalitete od pečuraka za svoje goste.\nPredstavljene su i precizne karakteristike najzastupljenijih i najboljih jestivih vrsta, poput vrganja, konjske pečurke, princa, poljske, šumske, medene pečurke, jevrejskog uha, zlatnog baršunovca, đurđevke, lisičarke, šumske koke i mnogih drugih. Takođe, s velikom pažnjom autor enciklopedije tretira otrovne pečurke, navodeći naročito sličnost pojedinih otrovnih i jestivih vrsta koje često mogu biti pogubne.\nMeđu najopasnijim predstavnicima "otrovnica" posebno su izdvojene lažna pupavka, sreš, muvara, panterovka, zelena pupavka, obična mastiljara, smrtonosna galerina... Enciklopedija sadrži i impresivan dodatak, kuvar sa najlepšim receptima za pripremanje jela od pečuraka u slici i reči, što ovu knjigu čini najsveobuhvatnijim i najkompletnijim enciklopedijskim izdanjem ove vrste. Inače, kuvar je sačinio Stiven Viler, jedan od najcenjenijih autora kuvara u svetu, koji je inače poznat po kulinarskom umeću, kao i po stvaranju maštovitih i inovantnih recepata.\nОбјавио ADMIN у 00:49 Нема коментара: Везе ка овој поруци\nSaznajte koji su znakovi sigurni pokazatelji da vaš partner nije više samo vaš\nUmesto s vama, vreme radije provodi s prijateljima, nestale su male nežnosti koje ste pre razmenjivali, odsutan je dok vodite ljubav i izgubljen kad se budi ujutru jer očigledno ne zna gde je.\nIntuicija vam govori da ovo ima više veze s trećom osobom nego s nekom krizom. Saznajte koji su znakovi sigurni pokazatelji da vaš partner nije više samo vaš.\nAko sumnjate da vas partner vara, najbolji način da to proverite je da otkrijete da li pokazuje neke od znakova koje je u svom dugogodišnjem radu utvrdio privatni detektiv i profesor psihologije Rejmond B. Grin. Ako primetite nešto od dole navedenog kod svog dragog, vreme je da preduzmete određene korake. Naravno, jedna stavka nije dovoljna za stroge optužbe, pa dobro razmislite i pokušajte da budete objektivni.\nProvera telefona - sigurni dokaz\nVeoma drastično i indiskretno sredstvo za utvrđivanje vernosti (neopreznog) partnera, proveru telefona, ostavite za kraj, kada već budete gotovo sigurni da ima nekog sa strane. Osim ako niste patološki ljubomorna osoba, ukoliko imate osećaj da nešto nije u redu u vašem odnosu, poslušajte svoje instinkte. Ako ih zanemarite, verovatno znači da ne želite sebi da priznate istinu. Vi najbolje poznajete navike, rutinu i stavove svog partnera, pa ako primetite da su se iznenada promenili, opravdano sumnjate.\n- Ako je mnogo pažljiviji nego obično, postoji velika verovatnoća da je reč o klasičnoj griži savesti. Ovakvo ponašanje je tipično samo za početak afere. Isto je i sa kupovinom poklona.\n- Jedan od pokazatelja da u vezi postoji i neko treći su i česte svađe koje započinje vaš partner. Time dobija dobar razlog da u ljutnji odjuri iz stana, što mu, naravno, daje novu priliku za susret s ljubavnicom. Svađe takođe može da izazove i zbrka emocija koju oseća zbog toga što vas je prevario.\n- Ako spominje sve češće da bi možda trebalo da raskinete, u smislu da, ako se to ikada dogodi, on želi da ostanete prijatelji ili na bilo koji drugi način stavlja vaš odnos u kontekst koji nema previše budućnosti, to gotovo sto odsto znači da već ima nekoga sa kim bi počeo novu vezu.\n- Jasni pokazatelji su i nagle promene raspoloženja. Odlazi od kuće dobro raspoložen, ali u nju ulazi namrgođen - jasno je koliko je sati. Isto je i ukoliko je postao hladan i bezobziran prema vašim osećajima, a vaša komunikacija se svela na službenu razmenu informacija vezanih za zajednički život.\n- Iako možda na prvi pogled ne biste to pomislili, ako vaš partner iznenada promeni ukus za muziku, postoji otvorena mogućnost da ga zanima drugi tip muzike jer to sluša njegova nova partnerka.\n- Sve češće kritikuje stvari kod vas koje su mu pre bile privlačne, pa se lako uvredi na vaše komentare bez obzira na to koliko bezazleni bili. A kada učinite nešto lepo za njega, počne da pokazuje jasne znakove krivice.\nVATIKAN UVODI SAJBER MISIONARE\nKatolička crkva će širiti reč božju u virtuelnom svetu Seknd lajf\nKatolička crkva u borbi protiv sekularizacije zapadne civilizacije vraća se tradiciji davnih misionara koji su širili hrišćanstvo među paganima. Sada pomoću modernih tehnologija, crkva počinje sa preobraćanjem popularnog paralelnog internet sveta Seknd lajf.\nRed jezuita dobio je zadatak da propoveda Jevanđelje među više od osam miliona ljudi iz celog sveta koji su na sajtu Seknd lajf stvorili svoj virtuelni alternativni svet u kome se druže, osnivaju porodice, trguju, posluju, ili samo zabavljaju.\nIdeja je jednostavna - misionari tog reda osnovanog u XVI veku kao odgovor na rastući uticaj protestantizma kreiraće avatare, svoje zastupnike u Seknd lajfu, koji će imati zadatak da šire reč božju, kao nekada među Indijancima i drugim paganima van Evrope, piše poljski list "Đenjik".\nNa ideju je došao jedan od stručnjaka Družbe Isusove za moderne tehnologije, internet otac Antonio Spadaro.\n"I u sajber prostoru ima mesta za Boga. Ne vidim u tome ništa loše", kazao je poljskom listu vatikanista Andrea Tornijeli, i dodao da Vatikan odavno koristi internet, a da je još prethodni papa Jovan Pavle II uviđao mogućnosti koje za veru otvara sajber prostor.\nFenomen Seknd lajfa otkrili su prvo trgovci i banke, koje u njemu osnivaju svoje virtuelne filijale. Usledile su ambasade pojedinih država, pa gradovi, recimo ovih dana kao prvi iz Poljske grad Krakov. Svoje mesto našla je i religija, tako da se na sajtu mogu naći i sinagoge, džamije, protestantske crkve i mnogobrojne sekte.\nASKA, A VUK\nIvana Kuzmanović, nekadašnja članica grupe "Aske", u svom prvom romanu "Lemurova ljubav" otkriva brojne detalje iz svoje burne biografije profesionalne pevačice u Beogradu, na Kipru, u Americi...\nOdrekla se svih alibija... Ivana Kuzmanović\nU knjižari "Geca Kon" u Knez Mihailovoj ulici u Beogradu svoju prvu knjigu, intrigantnog naslova "Lemurova ljubav", pre nekoliko dana promovisala je Ivana Kuzmanović, nekadašnja poznata klupska pevačica i članica legendarnog ženskog benda "Aske".\nKroz roman, kojim na jedinstveno iskren, ali nimalo patetičan način promišlja ljubav od trenutka njenog nastanka do bolne spoznaje da snovi i stvarnost često nisu na istoj talasnoj dužini, Ivana otkriva i brojne detalje iz svoje burne biografije profesionalne pevačice u Beogradu, na Kipru, u Americi...\nJedan je Milko Đurovski\nDa od nekoliko desetina pevačica koje su bile "u igri" da zamene Suzanu Perović u "Askama" bude odabrana baš Ivana, najzaslužniji je nekadašnji fudbalski as, tada fudbaler Partizana Milko Đurovski.\n- Milko je praktično "odlučio" da baš ja postanem članica "Aski" - otkriva Ivana. - Iako me je Viktorija zvala, morala sam, kao i sve druge kandidatkinje, da prođem audiciju. Pevale smo u jednom beogradskom klubu pred žirijem u kojem je bio i Milko Đurovski. Njegov i Viktorijin glas bili su presudni da se baš ja nađem u bendu.\n- Iako je radnja romana velikim delom izmišljena, u njoj ima i dosta autobiografskih detalja - kaže za Press Ivana, i dodaje: - Naravno, pojedini delovi neizbežno su posvećeni ljudima koje sam sretala tokom karijere i koji su poznati široj javnosti, ali ne moraju da brinu jer mislim da će se samo oni prepoznati.\nPevala si u grupi "Aske" koja je svojevremeno bila veoma popularna...\n- Od tinejdžerskih dana bavila sam se muzikom, pevala u brojnim gradskim bendovima, a potom sam neko vreme provela u Americi. Neposredno po povratku, na jednoj klupskoj svirci prišla mi je Snežana Mišković Viktorija i pozvala da u "Askama" zamenim Suzanu Perović.\nZajedno sa Viktorijom i Nerom ostala sam u "Askama" do raspada grupe, potom sam sarađivala sa "Džakartom" i "BG saundom" i Dejanom Petkovićem, bila na turneji sa Dadom Topićem i njegovim bendom, a zatim sam na četiri godine otišla na Kipar, gde sam pevala po najpoznatijim tamošnjim klubovima.\n- Po povratku sa Kipra osnovala sam grupu "Ivana i prijatelji" koja je jedno vreme bila istinska klupska atrakcija, jer smo negovali isključivo latino fazon, bez kompromisa sa ju-nostalgijom i, pogotovo, narodnjacima. Taj beskompromisni stav jedno vreme je bio veoma "in", ali nam je, sa druge strane, onemogućio neki veći komercijalni uspeh.\nBudući da taj, komercijalni segment muzičkog biznisa, meni nikada nije bio preterano zanimljiv, ta priča je završena.\nOtkud "Aska" među spisateljskim vukovima?\n- Pre dve godine zaposlila sam se na Pravnom fakultetu, ostavila pevanje i počela da pišem, pre svega zbog unutrašnje potrebe da na papir prenesem svoja razmišljanja o ljubavi, ali i da kroz pisanje prepoznam svoje iluzije i proniknem u suštinu.\n"Lemurovu ljubav" ja doživljam i kao knjigu iz primenjene psihologije, jer je njena poruka da treba raditi na sebi, i da koprenu sa očiju možemo skinuti tek kada se odreknemo svih alibija i postanemo iskreni prema sebi.\nRoman "Lemurova ljubav" objavljen je u ediciji Savremena srpska proza izdavačke kuće "Evro-Giunti".\nОбјавио ADMIN у 00:47 1 коментар: Везе ка овој поруци\nSrpski top-model Maja Latinović poklonila više od milion dinara za izgradnju crkve u rodnom Banatskom Velikom Selu\nJedna od najpoznatijih srpskih manekenki, top-model Marijana Maja Latinović, koja godinama živi u Njujorku, darovala je više od milion dinara za izgradnju crkve u svom rodnom mestu Banatskom Velikom Selu u blizini Kikinde.\nSrpkinja u svetskom džet-setu\nMaja je rođena je 25. juna 1980. godine u Kikindi. Na nagovor sestre, pre jedanaest godina prijavila se na lokalni izbor za manekene. Tada joj je skaut iz Italije ponudio da otputuje u Milano, gde je počela njena karijera. Sa devetnaest godina počela je da radi za prestižnu modnu agenciju "Vumen" iz Njujorka. Proslavila se kada je poznati fotograf Mario Testino izabrao za prvo lice kampanje Roberta Kavalija. Ubrzo se našla na naslovnoj strani "Voga", usledile su revije i reklame za "Guči","Dior", "D&G", "Versaće", "Ralfa Lorena", "Donu Karan", "Šanel", Džona Galijana, "Viktorijas sikret". Maja je osvojila i repera Džej Zija, koji je angažovao za spot za pesmu "Change Clothes".\nKamen temeljac svečano je u subotu položio Majin otac Vojo, koji je najavio da će uskoro početi izgradnja hrama posvećena svetom Vasiliju Ostroškom.\nMaja, odnosno njena porodica - otac Vojo, majka Dragica i sestre Andrijana, Đulijana i Milica, poklonili su 1.070.000 dinara i time postali do sada najveći zadužbinari ovog hrama. Velikom događaju za njeno rodno mesto Maja nije prisustvovala zbog brojnih obaveza koje ima kao jedna od najuspešnijih svetskih manekenki.\n- Maja je ovih dana prezauzeta, tako da nije mogla da prisustvuje polaganju kamenja temeljca - kaže za Press Majina majka Dragica, i dodaje: - Ona je od malih nogu veliki vernik, odlazi u crkvu kad god za to ima priliku i oduvek je želela da učini nešto slično.\nEto, sada se pojavila mogućnost i ona je odmah reagovala. Mi nismo uticali na njenu odluku, već je ona sama izrazila želju da daruje novac za hram. Inače, Maja voli da pomaže ljudima i često to radi i u Njujorku, rado učestvuje na dobrotvornim revijama ili uplaćuje novac za takve akcije.\n"GNEZDAŠCE" U ŠVICI\nBiznismen Miodrag Kostić kupio stan u Ženevi u kome će živeti sa svojom novom izabranicom Mijom, ćerkom Žarka Zečevića\nJEŠĆE PRAVU "MILKA" ČOKOLADU... Miodrag Kostić i Mia Zečević uživaće daleko od očiju javnosti\nPosle godinu dana zabavljanja, poznati novosadski biznismen Miodrag Kostić Kole odlučio je da počne da živi sa svojom novom izabranicom Mijom Žečević, a za mesto ljubavnog gnezda odabrali su - Ženevu.\nPorodica dala blagoslov\nMia i Kole su, kako se čini, uspešno prebrodili početne neprijatnosti, odnosno pritisak Mijine porodice da prestane da se viđa sa 23 godine starijim muškarcem, bez obzira na njegovu uspešnu karijeru biznismena. Ipak, kada je Kostić brižnom ocu Žarku objasnio da zaista voli njegovu ćerku i da namerava da se oženi njome, Zečevićima nije preostalo ništa drugo nego da se pomire sa izborom svoje mezimice. Inače, Kostić iz braka sa Marijanom Mateus ima dve ćerke i sina, a nekoliko godina bio je u vezi sa pevačicom i novopečenom mamom Natašom Bekvalac-Ikodinović.\nKako Press saznaje, Mia, ćerka generalnog sekretara Fudbalskog kluba "Partizan" Žarka Zečevića, posle okončanja školovanja u Milanu preselila se u London, gde se redovno viđala sa srpskim "kraljem šećera".\nNaš izvor tvrdi da je golupčićima dosadilo skrivanje i viđanje po "tuđim kućama" i hotelima, pa su rešili da kupe stan, a izbor na Ženevu nije pao slučajno.\n- Kole je kupio stan u Ženevi, jer njegov sin tamo pohađa školu. Želeo je da bude blizu svog deteta, ali i sa Mijom, tako da se i ona preselila u Švajcarsku - tvrdi dobro obavešten izvor Pressa.\nU nameri da proverimo ove navode, danima smo pozivali sve Koletove brojeve, međutim on se nije javljao ni na jedan.\nОбјавио ADMIN у 00:40 1 коментар: Везе ка овој поруци\nU panici zbog velikog rasta prodaje Pressa, vlasnici "Blica" naterali štampariju "APM" da nam otkaže ugovor o štampi. Ugovor o štampi otkazan iako je Press za godinu dana platio 250 miliona dinara za štampanje\nŠtamparija "APM print" juče je, iznenada, bez ikakve najave i logičnog objašnjenja otkazala ugovor o štampanju Pressa!\nIzgovarajući se "tehničkim problemima i ograničenim kapacitetima", ova štamparija, u kojoj su većinski paket akcija nedavno preuzeli vlasnici dnevnog lista "Blic", obavlja prljav posao pokušavajući da uguši Press u trenutku najvećeg tržišnog uspona.\nPošto im nije pošlo za rukom da zabrane nagradnu igru "Press express" (pogledajte donji tekst) i pošto su prethodno ograničili štampani tiraž Pressa na samo 120.000 primeraka, medijski silnici iz švajcarske korporacije "Ringijer" pokušavaju da nas unište i tako spreče dramatični pad prodaje njihovog "Blica"!\nDa stvar bude perverznija, štamparija "APM print" je tokom devedesetih dobijena kao pomoć Ujedinjenih nacija slobodnim medijima u Srbiji!?! Tada su akcije u ovoj štampariji podeljene osnivačima opozicionih medija.\nTokom prošle i ove godine vlasnici "Blica" su od malih akcionara, pod krajnje sumnjivim okolnostima, otkupili više od 60 odsto akcija. I iako, po ugovoru, u vlasništvo štamparije "ulaze" tek 1. januara 2008. godine, "blicovci" su juče izvršili veliki pritisak na rukovodstvo štamparije da nam odmah otkaže ugovor.\nPod kolikim pritiskom je rukovodstvo "APM printa" juče bilo ponajbolje govori podatak da su oni otkazali posao Pressu iako smo im za prethodnih godinu dana na ime štampanja platili čak 250 miliona dinara! Očigledno je, dakle, da u ovom potezu rukovodstva "APM printa" ima svega osim ekonomske i tržišne logike.\nOno što se u vreme strahovlade Slobodana Miloševića dešavalo "Blicu", kome je devedesetih nasilno smanjivan tiraž i otkazivana usluga štampe, to isto sada radi "Blic"! Umesto da na tržištu pokušaju da nas pobede, oni nas guše neviđenim ekonomskim nasiljem!\nPress od nadležnih državnih organa traži da preduzmu zakonske mere i spreče ovo nezakonito, monopolsko ponašanje "Blica". Takođe, od nadležnih tražimo da preispitaju zakonitost prodaje akcija štamparije "APM print", koja je dobijena kao donacija UN.\nVlast bi morala pažljivo da ispita i saznanja Pressa da je direktor "Blica", mađarski državljanin Atila Mihok, pretio direktorima štamparije da prestanu sa štampom Pressa.\nTražimo i od strukovnih udruženja NUNS-a i UNS-a, kao i od sindikata, da osude ovo siledžijsko ponašanje "Blica" i zaštite pravo zaposlenih u Pressu da rade i na tržištu zarade svoje plate.\nRedakcija Pressa juče je dobila ozbiljne informacije da iza udara na naš list stoje i određene političke snage kojima nismo po volji. O tim saznanjima danas ćemo obavestiti nadležne.\nMolimo čitaoce za razumevanje.\nDIVAC U BOLNICI!\nProslavljeni as prebačen u Urgentni centar pošto mu je pozlilo u restoranu "Franš". Zadržan na ispitivanjima zbog stomačnih tegoba\nProslavljenom srpskom košarkaškom asu Vladi Divcu (39) pozlilo je juče za vreme ručka u restoranu "Franš", saznaje Press. Divac je odmah kolima Hitne pomoći prevezen u Urgentni centar, gde mu je ukazana pomoć.\nKako nam je nezvanično saopšteno u Urgentnom centru, Divac je primljen zbog stomačnih tegoba i biće zadržan u bolnici naredna 24 sata.\n- Divac ima blage stomačne smetnje. Dobro je, malo je malaksao, ali nije ništa strašno. Biće zadržan na lečenju naredna 24 sata kako bismo mu uradili analize - rečeno je Pressu u Urgentnom centru.\nDivac je juče bio na ručku sa suprugom Snežanom, kada mu je iznenada pozlilo. Osoblje restorana nije želelo da potvrdi ovu informaciju, sem da je bivši košarkaš bio kod njih na ručku.\nMeđutim, Divčev stariji brat Ivica rekao je za Press da je Vladi pozlilo baš u "Franšu".\n- Koliko ja znam, pozlilo mu je u restoranu i prve informacije koje imam jesu da mu varira pritisak i da će ostati u bolnici dok se ne izvrše sve analize. Njegovo zdravstveno stanje zasad je dobro - rekao nam je Ivica Divac, koji je u tom trenutku bio na putu ka bolnici.\nDivac, koji trenutno obavlja funkciju savetnika u košarkaškoj sekciji Reala, do sada nije imao ozbiljnije zdravstvene probleme. On je pre dve godine prestao sa aktivnim igranjem košarke, a jedini porok su mu cigarete.\nAJKULA KOD ULCINJA!\nOpasna riba već dva dana izaziva paniku na plaži Veliki pijesak\nLučka kapetanija Bar saopštila je da je njena patrola prekjuče primetila veliku ajkulu u moru između plaža Veliki pijesak i Utjeha kod Ulcinja!\nČlanovi posade su saopštili da su veoma jasno videli crno peraje ajkule, a ovu opasnu ribu u crnogorskim vodama primetili su pre nekoliko dana turisti sa jahte ''Azra'' kod rta Oštro, kao i putnici sa brodova ''Montenegro'' i ''Barbara'', kod rta Ratac, nadomak Sutomora.\nNakon što je posada sa broda Lučke kapetanije u nedelju oko 15 sati obavestila kupače na plaži uvale Veliki pijesak da je primećena ajkula, među kupačima je, kako navode svedoci, nastala panika. Prema rečima očevidaca, posada broda kapetanije bila je veoma ažurna, pa je sve kupače koji su se nalazili dalje od obale za kratko vreme prebacila na sigurno.\nGlavni republički nautički inspektor bezbednosti plovidbe Mirko Fuštić rekao je da je patrola Lučke kapetanije juče, oko 14.30 sati, bila na tri metra od morskog psa, koji se nalazio na oko 500 metara od obale između Velikog pijeska i Utjehe. On nije mogao da odredi njegovu veličinu, navodeći da je to bilo teško, jer je ajkula stalno zaranjala, ali se potpuno jasno videlo njeno prepoznatljivo leđno peraje.\nKapetan Krsto Rakočević, direktor Uprave pomorske sigurnosti, potvrdio je za Press da su inspektori Lučke kapetanije Mirko Fuštić i Goran Đurišić primetili ajkulu nekoliko stotina metara od obale, kod uvale Veliki pijesak.\n- Ne treba paničiti, ali je neophodno povećati stepen opreza. Zakupci plaža moraju revnosno da obezbede osmatranje kao što su ga pojačale i nadležne službe - kaže Rakočević.\nOn ističe da su o svemu već obaveštene mornarica i granična policija, da je koordinaciono telo za praćenje i spasavanje na moru maksimalno pripravno, a obavešten je i Centar traganja i spasavanja u Dubrovniku. Ovo je drugi put ovog meseca da je primećena ajkula u crnogorskom delu jadranske obale.\nProšle nedelje hercegnovski ribari prijavili su da su veliku ajkulu primetili u moru blizu Prevlake, između Crne Gore i Hrvatske. Oni su početkom juna ulovili veliku ajkulu ljudoždera, dužine 3,5 metara i težine oko 200 kilograma.\nU požaru u zemunskom naselju Plavi horizonti potpuno izgorela postrojenja firme "Kolzec", koja proizvodi štapiće za sladolede\nPostrojenja firme "Kolzec", koja proizvodi štapiće za sladolede, potpuno su izgorela juče nešto pre 15 časova!\nU požaru u zemunskom naselju Plavi horizonti, do koga je najverovatnije došlo kada se zapalilo obližnje žbunje, a potom se vatra proširila i na halu ovog preduzeća, izgorele su mašine za proizvodnju i sva ostala prateća oprema, kao i cela krovna konstrukcija. Tačnije, čitavi su ostali samo zidovi.\n- Preostaje mi samo da pucam sebi u glavu, sve sam izgubio! Ovo je sve što sam imao, deset godina radim samo ovaj posao - u neverici ispred izgorele fabrike rekao je Radoslav Zečević, vlasnik firme, pokazujući na zidine nekadašnje hale, iza kojih se dizao dim sa zgarišta.\nKako nam je ispričao, juče su njegovi radnici imali slobodan dan, pošto su prethodnih dana naporno i dugo radili jer su morali da završe isporuku. U preduzeću je bio samo čuvar, koji je nešto pre 15 časova primetio dim.\nNema žrtava, povređen vatrogasac\nU trenutku kada je požar zahvatio halu u njoj nije bilo radnika, pa tako niko nije povređen. Lakše povrede zadobio je vatrogasac Željko Martinov, koji je isekao desnu šaku na parčetu lima. Na svu sreću, nije zadobio teže povrede.\nU gašenju požara učestvovalo je 25 vatrogasaca sa šest vozila, ali uprkos brzoj intervenciji nisu uspeli da spasu objekat.\nNažalost, iako su vatrogasci stigli vrlo brzo, sve je izgorelo za manje od deset minuta. U proizvodnom pogonu bilo je dosta piljevine i drvenih otpadaka, potpuno isušenih nezapamćenim vrućinama, i vatra je, potpomognuta vetrom koji je duvao "kao lud", progutala sve za nekoliko minuta.\n- Živim blizu i stigao sam čim su mi javili, ali je sve već bilo gotovo. Ništa se nije dalo spasiti, potpuno je uništena čitava hala od 960 kvadratnih metara. Ostale su samo zidine. Izgorele su mi sve mašine, od kojih su neke bile potpuno nove, šteta je veća od tri miliona evra - žalio se Zečević.\nU preduzeću "Kolzec" zaposleno je oko 50 radnika, od kojih su mnogi stigli u fabriku čim su čuli šta se desilo. Niko nije mogao da veruje svojim očima, jer su nekoliko sati pre toga odavde isporučili veliku robu.\nUzrok požara još nije poznat, a vlasnik fabrike pretpostavlja da se vatra najverovatnije proširila sa obližnje poljane.\n- Ne verujem da je neko namerno podmetnuo vatru. Krov je niži sa strane prema pruzi, gde su goreli neka trava i žbunje. Duvao je jak vetar, pa se vatra lako proširila i verovatno uhvatila krov, a zatim i sve ostalo - rekao je Zečević.\nKOŠAVA NAPRAVILA KARAMBOL !\nJak vetar koji je juče počeo da duva oko 14 časova u Beogradu napravio je pravi karambol! Košava je čitava tri sata "tutnjala" prestoniciom, a iza sebe je ostavljala krš i lom.\nOštećen Golf u ulici Cara Dušana\nPadale su fasade, limovi i crepovi sa krovova, leteli su papiri i kese, sa drveća su padale velike i teške grane... N\najgore su prošli automobili "golf 2" i "reno 4" u ulici Cara Dušana ispred broja 2, na koje je pala velika grana sa drveta dužine desetak metara!\nSamo pukom srećom u ovom slučaju niko nije povređen.\n- Parkirala sam automobil ispred prodavnice u kojoj radim. Platila sam uredno parking i posle pet minuta čula sam kako je nešto puklo napolju. Na krovu mog automobila "ležala" je debela grana od "sto kila", koju je vetar odvalio sa drveta. Strašno!\nSreća je da sam na vreme izašla iz automobila - rekla je Kristina Kantar, vlasnica crvenog "golfa dvojke".\nNišta bolje nije prošla ni popularna "cokula" ("reno 4"), vlasnice Vesne Janković, kojoj je drvo ulubilo veći deo krova.\n- Pozvala me je policija i obavestila da mi je auto oštećen. Nadam se da će osiguranje da plati štetu na automobilu - kaže Jankovićeva.\nRadnici JKP "Zelenilo Beograd" istog momenta izašli su na teren i motornom testerom isekli na komade veliku granu kako bi uspeli da je skinu sa uništenih automobila.\n- Kada je ovako jaka košava u Beogradu, imamo pune ruke posla. Do 16 časova imali smo desetak intervencija na Banovom brdu, Bulevaru kralja Aleksandra, Mekenzijevoj ulici, Studentskom trgu... Srećom, nije bilo povređenih Beograđana - rekli su nam radnici JKP "Zelenilo Beograd" koje smo zatekli na terenu u ulici Cara Dušana.\nU isto vreme, u Mekenzijevoj ulici 22 odvalio se deo lima sa krova zgrade i pao na trotoar, dok je jedno parče ostalo da visi i "preti" prolaznicima. Na Studentskom trgu vetar je sa zgrade broj 17 otrgao jedan deo fasade, a slične stvari su se dešavale i u drugim delovima grada.\nKakvo suđenje, rukama ću ga zadaviti!\nU krajinskom selu Jabukovac juče su se čuli samo jecaji. Porodica i prijatelji devetoro ubijenih opraštali su se od najmilijih. Beskrajna tuga sa jedne strane i bes zbog saznanja da je nesreća možda mogla biti izbegnuta. Venci, cveće, suze i kovčezi ispred šest kuća u ulici Albanske spomenice u Jabukovcu. U domaćinstvu Đorđevića tri kovčega, 19-godišnja Sanja Đorđević, jedini preostali član, sahranjuje brata Dragana (22), oca Veljka (58) i baku Marinu (70).\n- Kada mi je pre pet godina poginula majka Dragica, trudila sam se da ostanem mirna i sve izdržim zbog brata Dragana. Sada sahranjujem i njega. Ne znam ni gde ću ni kako ću posle ovoga. Upisala sam medicinu u Kragujevcu i studiraću jer su oni to želeli - tihim glasom govori Sanja Đorđević.\nPreko puta njene kuće u dvorištu Borongića dva kovčega. Draginju i Branislava ispraćaju sin Dragan, njegova sestra bliznakinja Snežana i druga sestra Zorica. Snaja Slađana, koja je pre osam godina nakon saobraćajne nesreće ostala invalid, i njen sin David, koga je rodila nakon nesreće, došli su da odaju poslednju počast ubijenima.\n- Prošle godine je umro Draginjin otac. Pre osam godina su poginule dve Draganove ćerkice, Aleksandra i Viktorija, a sada ovo. Kakva još nesreća treba da nas snađe, i to iz čista mira i ni zbog čega - pita njihova ćerka Zorica.\nI Zorinka Badžikić, majka 15-godišnjeg Srđana, ne odvaja se od kovčega u kojem je njen jedinac.\n- Oni godinama rade u Nemačkoj. Srđan je živeo sa babom u selu gde su sazidali dve kuće. Otac Siniša, koji je prebačen u niški Klinički centar sa ustrelnom ranom u predelu kičme, još uvek ne zna da mu je jedinac Srđan mrtav - pričaju rođaci.\nNaricanje dopire iz kuće Bankovića, dvadesetak metara niže. Persa Banković, zvana Jelica, ostavila je za sobom 19-godišnjeg sina Gorana i supruga Čedu. Neutešni su i majka Spasena, brat Dragiša i sestra Slađana.\n- Kakvo suđenje, neću se smiriti dok mu se ne osvetim! Krvi ću mu se napiti, rukama ću ga zadaviti! Zašto su ga pustili da bude slobodan i da ima pušku ako se zna da je bio bolestan - očajan je Persin brat Dragiša.\nŽrtva pomahnitalog ubice je i 30-godišnji Branislav Badejević.\n- Umesto da ga oženimo, mi ga sahranjujemo. Zatekao se na ulici kada se to dogodilo. Bila sam samo metar od njega - neutešna je majka Ljubinka.\nZašto ih nisi zaštitio\nSahrani je juče prisustvovao i ministar policije Dragan Jočić. Kada je ušao u portu crkve vazneselja Gospodnjeg u Jabukovcu, gde je služeno opelo nedužnim žrtvama pomahnitalog ubice, iz dela gde je stajala rodbina ubijenih, razlegao se krik.\n- Šta ćeš sada ovde? Zašto ih nisi zaštitio?\nKako je Nikola Radosavljević pokosio devetoro ljudi\nl Oko 17 sati - Nikola je ručao sa suprugom Jelenom. Iz čista mira ju je udario pesnicom u lice, a onda i papučom. Jelena je pala i ostala da leži.\n- Nikola je izašao iz kuće i skočio u bunar. Vikao je: „Bežite od mene, sve ću da vas pobijem.“\n- 17.30 - Dragoslav Badžikić ga izvlači iz bunara, pere mu kosu i uvodi ga u kuću.\n- Nekoliko minuta kasnije, kad se malo odmorio, Nikola se opasao redenikom i krenuo po selu.\n- Kuća broj 89 - provlači cev kroz ogradu i pored letnje kuhinje prvi pada Veljko Đorđević (58).\n- Marina Kutkuregović (70), njegova tašta, izlazi iz sobe iznad i takođe pogođena pada na stepenište.\n- Iz kuće istrčava Veljkov sin Dragan Đorđević (22). Uspeo je samo da izgovori: „Šta se dešava“, i sledećeg trenutka je bio pokošen sačmom.\n- Čuvši pucnje, iz susedne kuće istrčava Branislav Borongić (57) i metak ga pogađa u grudi.\n- Skače njegova supruga Draginja Borongić (55), ali je metak obara kod kapije i ona pada mrtva.\n- Nikola sreće stariju ženu. Prislanja joj cev na grudi i na vlaškom je pita da li se bavi magijom. Pošto je žena odrečno odgovorila, pušta je i nastavlja dalje.\n- Puca na rođaka Peru Vujića i ranjava ga.\n- Ispred kuće broj 83 hladnokrvno ubija Srđana Badžikića (15).\n- Čuvši krik sina, na ulicu istrčava Siniša Badžikić (36). Nikola mu puca u leđa i on, teško ranjen, pada preko mrtvog sina.\n- Ranjava i njihovu komšinicu Vanucu Badejević (70).\n- Okreće se ka dvorištu sa druge strane ulice i ubija Branislava Badejevića (22).\n- Kuća broj 71 - puca na Persu - Jelicu Banković (37), koja je prostirala veš na terasi. Pogođena u grudi, Persa pada, a njeno krvavo telo nalazi nekoliko minuta kasnije njen sin Bojan (19).\n- Mladiću, koji ga je iz zaklona pitao šta radi, ubica je odgovorio da ćuti ili će i njega da ubije.\n- Mimoišao se sa starijim čovekom, ali ga najverovatnije nije video, jer je punio pušku.\n- Kreće ka broju 80, kući u kojoj je živela tašta njegovog brata Anika Čogić (62). Kad je ugledala Nikolu, Anika beži u šupu, ali je Nikola stiže i ubija je.\n- Odlazi na porodičnu grobnicu i sačmarom puca sebi u levu stranu grudi, ali ostaje živ.\n- 00.00 - Policija pronalazi telo poslednje žrtve.\n- 01.30 - Nikolu hapse na groblju.\nUbica počeo da komunicira\nZdravstveno stanje Nikole Radosavljevića je stabilizovano, rekao je juče Dragan Tasić, dežurni hirurg Hirurške klinike u Nišu, koji nije hteo da otkriva detalje Radosavljevićevog psihičkog stanja. On je kazao da je iz grudi vinovnika ovog masakra, ali i ranjenih žrtava Vanuce Badarević i Siniše Badžekića izvađeno na desetine dramlija (olovnih kuglica iz metaka za pušku).\nOd bolničkog osoblja saznajemo da je Radosavljević počeo da komunicira sa lekarima i sestrama.\n- Često traži da pije vodu i tako neke obične stvari. Jutros je primio lekove za smirenje - kratko nam je rečeno na ovoj klinici. M.S.\nОбјавио ADMIN у 10:23 Нема коментара: Везе ка овој поруци\nSUBOTICA - Ispijanjem nedeljne-jutarnje kafe preko pet stotina bajkera iz cele Srbije napustilo je “As&Trade”-kompleks sa veštačkim jezerom i zvanično zatvorilo četvorednevni “Moto Wirus Fest 001”. Moto svet u malom minulog vikenda, pored nastupa subotičkih rok grupa ponudio je ljubiteljima motora i dobru zabavu, a građanima neverovatan prizor - defile svih učesnika “Wirus Festa”.\n-Moram priznati da smo očekivali veći odziv naših prijatelja, kolega, ljubitelja motora, ali smo ipak veoma zadovoljni. Svi koji su došli dobro su se proveli i obećali svoj dolazak na “002”, jer će ova manifestacija presrasti u tradicionalnu. Sledeće godine obećavamo još bolji provod – kaže organizator Damir Vujković, predsednik “Moto Wirus” kluba.\nJoš prošle nedelje, u četrvtak, u kafeu “Sax” članovi kluba organizovali su promotivnu žurku “Wirus Festa” koja je trajala do sitnih jutarnjih sati, a već drugog dana uz dolazak gostiju startovala je i razmena iskustva, delova, ali i kupanje u veštačkom jezeru “As&Trade”. Monotoniju subotnjeg popodneva u Subotici razbio je veliki defile svih učesnika od mesta skupa do palićkog jezera uz policijsku pratnju, nakon čega je usledilo takmičenje u ispijanju piva i navlačenju konopca.\n-Došao sam u subotu, jako sam zadovoljan i drago mi je što su Subotičani organizovali ovaj susret. Svi koji imamo i volimo motore znamo da na ovakvim susretima možemo naučiti i videti nešto novo. Osim toga piće i hrana su jeftini, a muzika fantastična – kaže Stojan iz Novog Sada.\n“Faust”, “Ex Yu Band”, “Black Sabatka”, “Morning Dew Band”, “Voltra Džontra” i “Progressive” dobrim rokom razdrmali su i mlade i stare bajkere kao i veliki broj devojaka i žena, što u pratnji, što “solo”. Bajkeri svoj“virus” šire.\nIzveštaj o bezbednosnim propustima pre 11. septembra potresao je establišment\nBela kuća je saopštila da će američki predsednik Buš potpisati novi predlog zakona o borbi protiv terorizma koji je ogromnom većinom glasova podržan u Kongresu.\nU predlogu novog zakona nalaze se brojne stavke kojima se praktično ispunjavaju sve preporuke specijalne komisije, koja je pre tri godine objavila izveštaj o napadima na Njujork i Vašington od 11. septembra 2001.\nPrema odredbama novog zakona, sve kargo pošiljke koje budu upućene u SAD, bilo vazdušnim bilo prekomorskim saobraćajem, moraće da budu pregledane rendgenom pre nego što stignu na odredište.\nAmerička vlada će, pored toga, uložiti i četiri milijarde dolara u poboljšanje bezbednosti autobusa i vozova.\nBudžet za unapređenje bezbednosnih mera biće raspodeljen između brojnih američkih gradova zavisno od stepena rizika kome su izloženi.\nBBC-jev izveštač iz Vašingtona, međutim, ocenjuje da još uvek nije jasno kako će američke vlasti organizovati rendgenske preglede svih kargo pošiljaka u inostranstvu.\nNove mere će, pored toga, verovatno biti veoma nepopularne u poslovnim krugovima, pre svega zbog ogromnih kašnjenja isporuka robe i povećanja troškova transporta.\nPrimenom novog zakona, uz ranije uvedene mere, biće pokriveno oko osamdeset odsto preporuka komisije koja je sprovela istragu o napadima na Njujork i Vašington 2001. godine.\nDemokratska stranka se nedavno, kada je preuzela kontrolu nad Kongresom, obavezala da će zakon - koji bi ispunjavao bezbednosne uslove propisane od strane te komisije - usvojiti u najkraćem mogućem roku.\nОбјавио ADMIN у 00:06 1 коментар: Везе ка овој поруци\nNe dozvolite da zbog gubitka posla uništite psihičko i fizičko zdravlje - saberite se, prihvatite situaciju i krenite dalje!\nGubitak posla definitivno spada u najstresnije nedaće koje vas u životu mogu pogoditi. Ako vam se dogodilo da ste ostali bez posla, sigurno je da prolazite kroz jedan od najtežih perioda.\nTo može da ima vrlo dubok uticaj na psihičko i emotivno stanje, bez obzira na to da li ste voleli posao koji ste radili. Na početku je najbitnije da prepoznate emotivni uticaj gubitka posla kako biste se pronašli u celoj situaciji, suočili i shvatili da su vaša zbrkana osećanja verovatno normalna.\nPsiholog Jasna Kekić objašnjava da gubitak posla spada u praktičan problem, a kako ćemo ga prevazići, zavisi od sklopa ličnosti.\n- Najčešće sami sebe dovedemo u situaciju da preterujemo u tome kako doživljavamo problem. Normalno je da gubitak posla spada u neprijatne situacije koje obično ne možemo da predvidimo i sami tim to izaziva stres, a njegovo podnošenje zavisi od prirode ličnosti. Normalno stanje je ukoliko osećamo blago neraspoloženje, nezadovoljstvo i zbunjenost, ali ova osećanja treba da nas motivišu da nađemo rešenje. Kada se nađete u takvoj situaciji treba da napravite strategiju rešavanja problema, ispitivanje alternativa - objašnjava Jasna Kekić.\nAko novi posao tražite duže vreme, možda ćete iskusiti prave napade depresije. Stručnjaci ističu da je jedan od najboljih načina za suočavanje sa stresom povezanim sa gubitkom posla da razvijete plan akcije koji se temelji na šest najvažnijih područja brige o sebi.\nTo su dijeta, spavanje, vežbanje, duhovnost, upravljanje vremenom i mentalno zdravlje. Razmislite kako možete da poboljšate kvalitet života. Sastavite listu aktivnosti koje volite, a razmislite i o tome mogu li vam na neki način pomoći u poslovnom smislu. Ako ste već dugo bez posla i jednostavno više ne možete da se nosite s težinom problema, potražite stručnu pomoć.\nGubitak posla znači i da odjednom imate mnogo slobodnog vremena koje treba ispuniti. Najbolje je da ga iskoristite za aktivnosti za koje niste imali vremena dok ste bili zaposleni.\n- Druženje, sport, bavljenje nekim hobijem skrenuće vam crne misli i doprineti da "bistre glave" tražite rešenje. Prvih nekoliko nedelja bez posla može biti strašno. Ponekad nismo ni svesni koliko nam posao znači dok ga ne izgubimo. Dopustite sebi da se saberete i obnovljenim snagama krenete dalje. Prihvatanje situacije je faza kada ste već razvili pozitivan stav, krenuli dalje i počeli staloženije da razmišljate o životu i, naravno, traženju novog posla - savetuje Kekić.\nMeđutim, ako vas negativne emocije "muče" duže od dve nedelje, preporuka je da se obratite lekaru.\n- Uznemirenost, potištenost, neraspoloženje, očajanje, strah, lupanje srca, bolovi u stomaku glavobolje, crne misli ne spadaju u normalne reakcije, posebno ako traju duže. Te štetne emocije potiču od naših predrasuda da nešto moramo imati. Ako ovakvi simptomi traju duže od dve nedelje, obavezno potražite pomoć stručnjaka. Lekovi mogu da pomognu u ovakvim situacijama, ali nikako nemojte da ih uzimate sami na svoju ruku, ipak lekar treba da bude taj ko ih preporučuje - napominje Kekić.\nGOLA LEĐA ILI DEKOLTE ISTIČU SENZUALNOST\nKako je leti sve dopušteno, poigrajte se dubokim seksi izrezima i sjajnim materijalima koji otkrivaju poprsje i preplanula leđa, savetuju modni stručnjaci.\nDuboko dekoltirane lepršave haljine koje ne ostavljaju mnogo prostora mašti ultimativni su modni hit ovog leta.\nStrah od dubine izreza potpuno je nepotreban ako hodate zavodljivo i osećate se senzualno. Međutim, ako niste dovoljno hrabri, odenite ispod bikini ili samo gornji deo kupaćeg kostima, koji će izrez učiniti decentnijim. Predrasuda je da duboki izrezi zahtevaju bujno poprsje. Male grudi odlično će izgledati u lepršavoj haljini neobičnih uzoraka.\nLeđa će privlačiti poglede otkrijete li ih majicama koje se vežu oko vrata. Ipak, ne savetuje se da budete rob modi po svaku cenu, neka ona služi vama: istaknite svoje prednosti i sakrijte nedostatke pravilnim odabirom boja i materijala. Žarke nijanse žute, narandžaste i svetlucave boje ističu figuru i preplanuo ten. S užim krojevima glatkih i sjajnih tkanina treba biti posebno oprezan, jer naglašavaju nesavršenosti.\nОбјавио ADMIN у 23:29 Нема коментара: Везе ка овој поруци\nTURCI OKUPIRALI "NAIS"\nU hotelu "Nais" specijalizovali se za turske goste u tranzitu, čak i uredili prostor za njihove molitve\nHotel "Nais", koji se nalazi nedaleko od Niša, svakodnevno je prepun Turaka, a kroz taj objekat niškog "Srbijaturista" na Koridoru 10 dnevno prođe i do 2.000 državljana Turske.\nZaposleni su u tranzitnim gostima videli šansu, pa su usluge prilagodili njihovim navikama i potrebama. Za početak, krenuli su sa pripremom turskih jela, a uređen je i prostor za njihove molitve.\nUpravnik hotela "Nais" Života Živković kaže za Press da je kapacitet hotela od 160 postelja stalno popunjen isključivo turskim gostima.\n"Kurijet" pazi na svoje\nNovinar turskog lista "Kurijet" Mehmed Uzun, koji boravi u hotelu "Nais" od početka leta, oduševljen je Nišom.\n- Mi smo tu da smo da svojim izveštavanjem pomognemo našim državljanima da što lakše i bezbednije stignu iz zemalja Evrope do Turske. "Kurijet" redovno piše o svemu onome što naši "tranzitni zemljaci" mogu da očekuju na putu do domovine, ali i o nepredvidivim situacijama - rekao je Uzun. Priča o poštenoj sobarici hotela "Ambasador", koja je nedavno vratila zaboravljeni novac turskom državljaninu, naišla je na veliki odjek među turskim gostima. Sobarica Violeta Tasić je svojim poštenjem i vraćanjem 2.650 evra Turčinu koji je novčanik zaboravio ispod jastuka u hotelskoj sobi dospela na stranice "Kurijeta".\n- Turski državljani koji su na privremenom radu u zemljama zapadne Evrope na dugom putu do domovine i nazad odmaraju upravo u hotelu "Nais". Svake godine ih je sve više, pa smo rešili da im pružimo deo onog što će ih što duže zadržati u našem hotelu. Prvo smo počeli da pripremamo hranu po turskim receptima, i to je bio pun pogodak. Na meniju su turske čorbe, piletina, junetina, turski čaj i kafa. Gostima se to dopalo, pa su iz dana u dan dolazile sve veće grupe - rekao je Živković.\nU stilu pravog srpskog gostoprimstva i turističke sposobnosti, u "Naisu" su došli na ideju da bi bilo dobro i jednu prostoriju prilagoditi njihovim potrebama, gde bi svakodnevno mogli da se mole.\n- Ona ništa posebno nije uređena, ali zadovoljava potrebe vernika muslimanske veroispovesti, što dovoljno govori o našem gostoprimstvu i srdačnosti. Iako je bilo skeptika, pokazalo se da nismo pogrešili. Gosti se na putu do daleke Turske osećaju kao kod kuće. Ponosni smo zbog toga, pa se trudimo da svi zaposleni nauče što više turskih reči. Za sada nam pomažu dva novinara turskog lista "Kurijet", koji u hotelu borave više od dva meseca - rekao je Živković.\nDa je saradnja "Kurijeta" i "Naisa" dobra najbolje govori podatak da gosti koji dođu sa kuponom iz lista u hotelu imaju popust od 20 odsto za plaćanje troškova boravka.\n- Cena smeštaja u "Naisu" za turske goste je 47 evra, a ukoliko donesu kupon iz lista "Kurijet" imaju popust, pa spavanje sa doručkom po osobi košta 32 evra - rekao je upravnik hotela "Nais" Života Živković.\nОбјавио ADMIN у 23:28 Нема коментара: Везе ка овој поруци\nGrađani Srbije u proteklih mesec dana, tokom nezapamćenih vrućina, ugasili su žeđ sa neverovatnih 50 miliona litara flaširane vode!\n▼ јул (585)\nVeštačenje i parafinske rukavice rasvetljavaju ubi...\nHju Hefner izabrao kolekciju najlepših fotografija...\nZaštitnik građana očekuje na hiljade pritužbi godi...\nHITLEROV ZABORAVLJENI ZAMAK\nMladić iz Inđije ubijen nakon svađe\nMOŽDA TREBA DA SE ŽENIM?!\nNOLE PROTIV PET CICA!\nSAŠA UZEO BMW LEBRONU!\nNAVALI NA KAVALI\nRuski avion gasi požare u Crnoj Gori\nMUVANJE NA BRZAKA\nTAJKUNI KUPUJU SELA\nBIĆE SVADBE, BIĆE\nUBIĆE ME KAO DAJANU!\nDŽEJMI, OKANI SE ZEČICA!\nPOBEGLI OD MAĆEHE?\nKRVAVA NOĆ U JABUKOVCU\nСценарио за катастрофу\nУбио девет људи у селу код Неготина\nSOS za letnje dane\nPalma - prava mera srpske politike\nNOLE NIJE ORGIJAO u Umagu!\nSITARICE UBIO ROĐAK\n10 GODINA ROBIJE za huligane\nPutin: Nema mira bez poštovanja međunarodnog prava...\nZbog šverca automobila okrivljeno 18 ljudi\nProlaznik ranjen u tuči u Prokuplju\nUhapšen osumnjičeni za ubistvo porodice Sitarica\nNogom u glavu zbog svađe na raskrižju\nНајлакши и најмањи\nЛаган, танак, преносив\nТврђава на точковима\nПошто лепо острво\nНајлепше јахте на свету\nBudva sa sto hiljada turista pred kolapsom\nPolitičari oslobodili "zvesdaše"\nEL MOURADI: Najbolji tuniski brend\nTAJNE CRVENOG MORA\nNaučnici pronašli formulu za SAVRŠEN GRUDNJAK


Čanak: Srbija već dugo lažima truje odnose sa Crnom Gorom | Aktuelno\nNaslovna POLITIKA Čanak: Srbija već dugo lažima truje odnose sa Crnom Gorom\nOni koji su zagovornici ideje da je Crna Gora samo još jedna “odmetnuta srpska zemlja” njima je naravno evropski put Crne Gore potpuno neprihvatljiv, kaže Čanak\nU Srbiji je na djelu iskrivljena politizacija realnosti. Ja sam predsjednik Odbora za evropske integracije Narodne skupštine Republike Srbije i mi sa velikim interesovanjem, pa čak bih rekao i malo zavisti, gledamo na uspjehe Crne Gore u približavanju evropskim standardima pitajući se zašto mi ne možemo da idemo tom brzinom. To je razmišljanje onih koji su iskreni zagovornici evropske ideje. Oni koji su zagovornici ideje da je Crna Gora samo još jedna “odmetnuta srpska zemlja” njima je naravno evropski put Crne Gore potpuno neprihvatljiv, kaže Nenad Čanak, lider Lige socijaldemokrata u intervjuu Pobjedi i ocjenjuje da je zabrana slijetanja aviona Montenegro Airlinesa pokušaj dodvoravanja dominantnoj velikosrpskoj svijesti da je sve što se uradi u Crnoj Gori usmjereno protiv Srbije.\n“…sa jedne strane bavljenja drugima kao krivima za sve što joj se događa, a sa druge strane bavljenjem sobom na pogrešan način.” Nenadano dobro kažeš Kčanak. Mislim da se s jedne strane potpuno pogrešno baviš krivicom Srbije za sve što se događa a sa druge se strane baviš sobom kao Bogom danim, jedinim (ili jednim od veoma retkih) u Srbiji koji znaš istinu.


Šta se dešava sa našim telom kada legnemo odmah nakon obroka? | City Magazine\nJedan gastroenterolog je ponudio svoje objašnjenje ovog procesa: „Postoji mogućnost da se hrana koju ste upravo pojeli, a koja je prošla kroz jednjak do ulaza u želudac, vrati u grlo (zajedno sa malo želudačne kiseline). Ako se to dogodi, mogu se javiti simptomi gorušice, kao što su peckanje u grudima i grlu i kiseli ukus u ustima, a može doći i do povraćanja“.\nStudija objavljena u žurnalu Applied Physiology, Nutrition, and Metabolism takođe je pokazala zanimljive rezultate. U njoj piše da i položaj tokom samog konzumiranja hrane utiče na na njeno varenje, a posebno na apsorpciju hranljivih materija. Otkriveno je, naime, da jedenje u uspravnom položaju ubrzava pražnjenje želuca i poboljšava apsorpciju aminokiselina.\nNe postoji scenario u kojem bi bilo preporučljivo ležati nakon obroka. Tog pravila posebno treba da se drže osobe sa određenim zdravstvenim problemima, kao što su gastroezofagealna refluksna bolest i želudačna kila.\nPosle obroka svakako je bolje da sedite ili budete u stojećem položaju (ili još bolje, u šetnji) najmanje 30 minuta, a posle večere još duže – najmanje dva sata pre odlaska na spavanje.\nNaslovna fotografija: holdosi from Pixabay\n#probava #saveti #varenje hrane


Koen je više od deset godina bio Trampov advokat i svojevremeno je izjavio da bi „primio metak“ za svog šefa. Međutim, „ljubav“ je prestala kada ga je uhapsio FBI zbog toga što je platio porno-zvezdi Stormi Danijels 130.000 evra u zamenu za ćutanje o vezi sa Trampom nekoliko nedelja pre izbora 2016. Koen je osuđen na tri godine zatvora zbog kršenja finansijskih zakona i drugih krivičnih dela, ali je ovog leta, godinu dana nakon što je osuđen, oslobođen zbog pandemije korona virusa i nalazi se u kućnom pritvoru.\nU memoarima, čiji pun naziv glasi: „Nelojalan: Memoari: Istinita priča bivšeg advokata predsednika Donalda Dž. Trampa (Disloyal: A Memoir: The True Story of the Former Personal Attorney to President Donald J. Trump) Koen, između ostalog, piše da se bivši muž šminkerke Džil Hart obratio „Nešnel inkvajereru“ i optužio Trampa da je maltretirao i seksualno napastvovao njegovu suprugu 1993. godine. Koen je ubedio Džil da potpiše izjavu u kojoj kaže da su te tvrdnje neistinite i ta priča je pala u zaborav, ali će ona ponovo isplivati na površinu tokom predsedničke kampanje 2016.\nKoenu je bio poveren zadatak da kaže Melaniji da su Hartova i Tramp odbacili tvrdnje, ali je bio svestan da je na nesigurnom terenu.\n- Obojica smo znali za preljubu, ali smo poštovali nepisano pravilo da tu činjenicu nećemo priznati. Sve vreme sam znao da ona zna da lažem. Znala je sve, ali nije uradila ono što bi uradila većina žena i insistirala na čitavoj priči – piše Koen.\nKoen piše da je Tramp imao običaj da „pritera zgodne žene u kancelariji uza zid i da ih grubo ljubi dok su one pokušavale da ga odgurnu“ i da „nikad nije ozbiljno shvatao da žene treba poštovati“.\n- Da je ikada uhvaćen u prevari i da mu Melanija zapreti da će ga napustiti, to ga ne bi uznemirilo niti povredilo i mislim da je ona to znala. Jednostavno rečeno, njihova veza je bila samo još jedan poslovni potez – piše Koen.\n- Uvek mogu da nađem drugu ženu - rekao mi je Tramp.\n- Za mene to nije nikakav problem, neka slobodno ide, ako hoće - rekao mi je.\nKnjiga otkriva i da se Tramp često ljutio na sina Donalda Mlađeg. Jednom, sredinom dvehiljaditih, samo tri meseca nakon što se sin zaposlio u investicionoj banci „Morgan Stenli“, a svega šest dana radio kao hipotekarni broker, Tramp se razbesneo zato što je dozvolio da ga ubede da ovlasti I. Dž. Rajdingsa za projekat izlaska Trampove brokerske kompanije "Trump Mortgage LLC" na hipotekarno tržište, koji se završio neuspehom.\nTramp se razbesneo i rekao da „Don Mlađi ima goru sposobnost procene nego bilo ko koga poznajem“, piše Koen.\nOsim toga, rekao je da „ne želi da deli prezime sa 'gubitnikom', ako je njegov sin to postao“, piše Koen i dodaje da ga je Tramp otpisao zato što je „naivčina“.\nDrugom prilikom se razbesneo nakon što su u jeku njegove predsedničke kampanje u medijima objavljene Donove fotografije sa mrtvim slonom, koga je ubio.\n- Urlao je na sina: „Šta ti je, koji đavo? Misliš da si muškarčina dok sediš na kamenu s puškom od 10.000 dolara i onda bum - ubiješ neku životinju? Kog đavola postavljaš ovakve fotografije? Misliš da si muškarčina? Gubi se iz moje kancelarije!\nTramp je navodno koristio članove porodice za postizanje ciljeva na poslovnom planu, naročito ćerku Ivanku. Često je tražio od njega „da pošalje Ivanku na sastanak sa ožejenim muškarcima za koje je pretpostavio da će podleći njenom šarmu“.\n- Oni nisu sposobni da razmišljaju racionalno kada je ona u blizini. Ne mogu da odvoje pogled od nje – opisivao je svoju stragetiju.\nMeđutim, otvoreno je govorio da njegova mlađa ćerka Tifani nije lepa kao Ivanka.\nJednom prilikom Tifani ga je zamolila da pozove urednicu „Voga“ Anu Vintur da bi tamo otišla na praksu. Tramp je tada navodno rekao Ivanki:\n- Ne verujem da je Tifani dovoljno atraktivna da bi tamo mogla da prođe. Ona naprosto nema ono što imaš ti, dušo – rekao je Tramp, a Ivanka je odgovorila:\n- Slažem se tata. Baš si to dobro rekao. Nije atraktivna je pravi opis.\nKada je novinar „Vašington posta“ saudijskog porekla Džamal Kašogi brutalno ubijen u saudijskom konzultatu u Instabulu 2018. Tramp se nije naročito potresao, otkriva Koen u knjizi.\n- A šta mene briga za to? Nije trebalo da piše ono što je pisao. Trebalo je da ćuti – navodno je rekao.\nKoen piše i o Trampovoj dubokoj mržnji prema Baraku Obami, koja je postojala mnogo pre nego što je Tramp odlučio da se kandiduje za predsednika. Njegova pobeda 2008. za Trampa je navodno bila „smak sveta“. Koen piše da „nema reči da se opiše mržnja i prezir za Baraka Huseina Obamu – uvek sa sva tri imena i uvek sa prezrivim naglaskom na srednjem“ i da je Obama bio jedina osoba na svetu kojoj je istinski, ludački, duboko zavideo i to je Trampa dovodilo do ludila“.\nObama Speech at Brandenburg Gate | Journal\nKada je Obama držao govor ispred Brandenburške kapije u Berlinu, sa istog mesta kao i Džon Kenedi šezdesetih godina, i govorio o oslobodi, oslobađanju sveta od nuklearnog oružja i borbi protiv globalnog zagrevanja Tramp je kiptao od besa, a na Koenov komentar da je Obama „veliki govornik“ i „očigledno veoma pametan“ odgovorio je:\n- On je prokleti prevarant. On je Mandžurijski kandidat. Čak nije ni Amerikanac. Ko ga j..e.\nVIDEO Žestoke optužbe protiv Trampa u objavljenoj knjizi Džona Boltona


Foto: Instagram, Tragedytolove / screenshot\nOstin (24) Monfort, iz Kalifornije, došao je na festival s prijateljima kako bi proslavili 21. rođendan jednog od njih, a Šantal je ugledao druge verečeri u čuvenom baru „Gilis“, u kome se svira kantri muzika. Primetio ju je dok je plesala s drugaricama i prišao joj, ali ga je ona odbila i kritikovala što nema kaubojske čizme. Uprkos tome, on joj se uporno smeškao s druge strane plesnog podijuma, i na kraju su započeli razgovor.\n- Imala sam osećaj da se oduvek znamo. Otišli smo da nešto pojedemo posle bara i razmenili brojeve telefona – kaže Šantal za "Metro".\nSutradan se ponovo videla sa Ostinom i slušala muziku zajedno s njim i njegovim drugovima.\nNeposredno posle deset uveče Stiven Pedok otvorio je vatru na masu iz apartmana na 32. spratu Hotela „Mandalej bej". U prvi mah, ljudi su pomislili da je vatromet, ali pošto se pucnjava nastavila, svi su se bacili na zemlju.\n- Ležali smo na zemlji jedno prekoputa drugog i gledali se. Ostali smo tako neko vreme, ali pucnjava nije prestajala - seća se Mišel.\nLjudi su se razbežali na sve strane, ali Ostin je ostao sa Mišel.\n- Pretrčali smo s jedne na drugu stranu prostora za publiku, zastajkujući usput da bismo se sklonili od metaka.\nOstin ju je sve vreme čvrsto držao i bezbedno odveo na sigurno. Toga dana ubijeno je 58 osoba, a 869 je povređeno. Napadač je na kraju pucao u sebe i policija ga je našla mrtvog u hotelu.\nTe večeri Ostin se avionom vratio u Kaliforniju, a Šantal se sutradan vratila u Albertu. Međutim, svaki dan su razgovarali preko Fejstajma i ubrzo su se zaljubili jedno u drugo.\n- Bio je jedina osoba s kojom sam želela da pričam. Osećala sam se tako bezbedno dok smo razgovarali posle svega što smo zajedno preživeli - kaže Šantal.\nPosle šest nedelja Ostin ju je posetio u Kanadi, a onda je ona posetila njega u Kaliforniji. Zaprosio ju je osmog marta 2019, u Laguna Biču, u Kaliforniji, gde su se i ranije sastajali na dan-dva.\n- Odveo me je na našu omiljenu plažu, gde nije bilo nikoga. Srce mu je snažno lupalo kad me je zagrlio i kleknuo da me zaprosi - kaže Šantal za „Metro“. Nije zaboravio ni kaubojske čizme.\nPosle toga su se prijavili za Vizu K1, koja verenici američkog državljanina omogućava da se doseli kod njega, pod uslovom da se venčaju za 90 dana. Posle deset meseci, septembra 2019, zahtev im je odobren.\n- Odvezli smo se kolima od Alberte do San Dijega. Bilo je to najuzbudljivije putovanje u mom životu! Kaže Šantal. Prvog novembra su se venčali u sudu da bi ona dobila vizu, ali su planirali veliku svadbu za porodicu i prijatelje u Las Vegasu osmog maja ove godine. Nažalost, morali su da je odlože zbog korona virusa.\n- Uvek smo se trudili da se usredsredimo na ono što je pozitivno. Postoji razlog zašto smo se upoznali baš tada. Bili smo potrebni jedno drugom u onom haosu - kaže Šantal.


USPENJE PRESVETE BOGORODICE -VELIKA GOSPOJINA Zaštitnica bolesnih i nemoćnih - UžiceMedia\nNaslovna Društvo USPENJE PRESVETE BOGORODICE -VELIKA GOSPOJINA Zaštitnica bolesnih i nemoćnih\nManastir Tvrdoš (Foto: N.Tošić UžiceMedia)\nUSPENJE PRESVETE BOGORODICE -VELIKA GOSPOJINA Zaštitnica bolesnih i nemoćnih\nSrpska pravoslavna crkva (SPC) i vernici obeležavaju ovaj veliki hriščanski praznik, koji se u mnogim srpskim porodicaa proslavalja i kao krsna slava.\nSrpska pravoslavna crkva (SPC) i vernici 28. avgusta obeležavaju veliki pravoslavni praznik Veliku Gospojinu ili Uspenje Presvete Bogorodice. Praznik je uspomena na smrt Bogorodice i prema Jevanđelju, dan kada se ona vaznela na nebo i predala svoj duh u ruke Spasitelja.\nUspenje Presvete Bogorodice spada u red Bogorodičnih praznika, kome prethodi dvonedeljni post.\nPredanje kaže da je Bogorodica živela 60 godina, prema nekim izvorima 72, da je, nadživevši svoga sina, kao svedok mnogih slavnih događanja, nastavila njegovu misiju. Predanje kaže i da je bila svedok mnogih slavnih događanja u vezi sa širenjem vere u Isusa Hrista.\nVelika Gospojina se u mnogim porodicama u Srbiji proslavlja kao porodična slava, a često je i crkvena, ili slava celog sela.\nZato se svi običaji u vezi sa praznicima posvećenim Majci Božijoj zasnivaju na poštovanju njenog kulta, u koji su uklopljena verovanja i rituali iz narodne religije.\nZa praznike Veliku i Malu Gospojinu običaj je da, naročito žene, poštuju veliki broj zabrana, koje se odnose na obavljanje poslova u kući i oko nje. Dakle, vernicima se preporučuje da ne obavljaju kućne poslove, a ovo naročito važi za žene. Za praznik Uspenja Presvete Bogorodice, isto tako, nije dobro išta raditi rukama, ili započinjati nov posao.\nManastir Rujan (Foto: UM)\nProslavljanje Velike Gospojine u Srbiji pratili su vašari na kojima su se ljudi u prazničnom raspoloženju okupljali radi upoznavanja i druženja, ili trgovine. Na vašarima su se momci i devojke upoznavali, igrali u kolu, a tu su se najčešće i svadbe ugovarale.\nPresveta Bogorodica je, prema verovanju Srba, zaštitnica bolesnih, pa su za Veliku Gospojinuu Srbiji mnogi bolesnici odvođeni na izvore lekovite vode da se umiju.\nU prošlosti su održavana bdenija u hramovima, ili nad izvorima vode i tada su izgovarane molitve za ozdravljenje od kostobolje i očnih bolesti.\nU nekim krajevima smatraju da je u periodu između dve Gospojine, Velike i Male najbolje brati lekovito bilje kojim se leče zarazne bolesti.\nPrazniku prethodi post, a šta treba znati o Gospojinskom postu – pogledajte na linku SPC.\nPrethodni tekstSVE VIŠE ZAINTERESOVANIH ZA SEOSKI TURIZAM\nSledeći tekstSVETSKA NEDELJA VODA Čuvamo li naše blago?\nPOTREBNA JE SOLIDARNOST Nije vreme za polemiku ili neutemeljene optužbe\nPOJAČANA KONTROLA BRZINE NA PUTEVIMA SRBIJE


Šminkerka – Moda za proleće: Sofisticirane 70-te\nPočetna // Moda // Moda za proleće: Sofisticirane 70-te\n30. Jan. 2011. // Autor: Jelena Stefanović // Moda, Odeća, Trendovi // No Comment\nProteklih sezona u modi su bile 20-te, 30-te, zatim smo videli povratak 80-tih, a ovog proleća u trendu su 70-te.\nBudući da sedamdesete nisu jednake u modnom smislu budite raznoliki, ali uvek profinjeni. Sofisticiranost sedamdesetih je look koji je moderan ovog proleća. Budite seksipilni, ali ne preterano, takođe umereno sa kombinovanjem.\nOznake: 2011, 70-e, proleće, trend\nS obzirom na vreme napolju proleće bi nam ove godine moglo doći nešto ranije, pa trebamo videti kakve su novosti...


Bajatović: Gasovod kroz Srbiju u funkciju početkom 2020. - Ekonomija - Dnevni list Danas\nPočetna » Ekonomija » Bajatović: Gasovod kroz Srbiju u funkciju početkom 2020.\nBajatović: Gasovod kroz Srbiju u funkciju početkom 2020.\nGeneralni direktor Javnog preduzeća „Srbijagas“ Dušan Bajatović izjavio je danas da bi izgradnja gasovoda kroz Srbiju od granice sa Bugarskom do granice sa Mađarskom trebalo da počne u martu, a da je završetak radova predviđen 15. decembra 2019.\n3Piše: Beta 20. januara 2019. 10.11 Izmenjeno: 20. aprila 2019. 12.29\nOn je za televiziju Pink rekao da je sve spremno ali da za početak radova čeka mišljenje Energetske zajednice (EZ) koje bi trebalo da bude doneto verovatno početkom februara.\nBajatović je kazao da je obezbeđeno prvih 300 miliona evra i da je sve spremno za početak radova kako bi već 1. januara 2020. godine gasovod bio stavljen u funkciju.\n„Ne možemo ništa da radimo dok ne dobijemo od Energetske zajedice mišljenje, ali mi smo paralelno prebrojali mehanizaciju, srpske kompanije će dobiti značajan deo posla, a kontaktirani su i proizvođači ako bismo išli na ubrzanu isporuka, da se to i desi“, rekao je Bajatović.\nDušan Bajatović, gasovod, SrbijagasBeograd\nBajatović: Od 1. jula priključak na gas 780 evra\nNeizvestan rok za dotok gasa Turskim tokom u Srbiju\n20. januara 2019. u 11.04\nZivi bili pa videli…!! Da li je ce ovu fanfarijadu,potvrditi i gospodja Ministarka,Zorana Mihajlovic…?\n21. januara 2019. u 15.27\nBajatovic je osoba kojoj je tesko verovati.Da mu se moze verovati siguran sam da ne bi toliko dugo bio na tako vaznoj funkciji za Srbiju.On je pravi primer kada je za vaznu funkciju bitna partijska pripadnost a ostaje da se zapitate zasto u Srbiji pod ovom garniturom na vlasti nisu bitne sposobnosti.\n22. januara 2019. u 08.39\nKoliki je kapacitet tog Gasovoda .


Obnovljen park na Labudovom brdu, deci podeljeni novogodišnji pokloni – 24sata online\nObnovljen park na Labudovom brdu, deci podeljeni novogodišnji pokloni\nFoto: BeoInfo/Tanjug/Predrag Mitić\nPark sa dečjim igralištem na Labudovom brdu otvoren je uz prisustvo zamenika gradonačelnika Beograda Gorana Vesića, koji je uz pomoć Deda Mraza podelio deci novogodišnje paketiće.\nZajedno s njim obnovljeni park, koji se nalazi na uglu ulica Jedanaeste krajiške divizije i Janka Vukotića, obišli su i član Gradskog veća Filip Marjanović, državni sekretar MUP-a Milosav Miličković i Miloš Simić, predsednik opštine Rakovica, sa saradnicima.\nVesić je tom prilikom podsetio da je ovo treći park koje Labudovo brdo dobija u poslednjih nekoliko godina, a ukupno od 2012. na teritoriji opštine Rakovica uređeno je sedamdeset ovakvih parkova, što novih što rekonstruisanih prostora.\n– U blizini urađen je i „urbani džep”, kojim je povezana osnovna škola sa gimnazijom. U ovom parku sređen je i prostor za penzionere, data je mogućnost da se igra šah i stoni tenis, tako da je multifunkcionalan prostor koji ne služi samo deci već i njihovim roditeljima i starijima. Ovo naselje zasigurno u okolini ima nekoliko hiljada stanovnika i odavno je zaslužilo da ima ovako uređen prostor. Nadam se da će građani ovaj park čuvati – poručio je Vesić.\nFOTO : Tanjug/ BeoInfo/ Predrag Mitić\nZamenik gradonačelnika je naglasio da se vodi računa o svakom delu grada, te da svi delovi dobiju jednake sadržaje.\n– Naša politika jeste da komfor života treba da osete svi građani i to tamo gde žive, dakle da imaju uređene ulaze, fasade, šetališta, igrališta, odnosno da se grad jednako razvija – rekao je Vesić.\nOvakve investicije nisu velike, dodao je Vesić, ali utiču na kvalitet života ljudi i čine ga boljim. On je zahvalio svima koji su bili uključeni u ovu rekonstrukciju, a naročito građanima koji su pre oko godinu dana na zboru upravo od opštine ovo tražili, što je tada obećano a sada i ispunjeno.\nPark ima ljuljašku sa dva sedišta, dve njihalice, po jednu klackalicu i vrtešku, zatim betonski sto za stoni tenis i betonski sto za šah sa dve table. Na mestu dečjeg mobilijara postavljena je gumirana podloga površine 192 kvadratna metra, a takođe su postavljene i dve zaštitne ograde. Novi park ima osam klupa s naslonom, kao i klupu na zidu dužine 23 metra, dok su za odlaganje smeća postavljene đubrijere. Pešačke staze i prilazi parku su rekonstruisani, a na zelenim površinama posađena je trava i drugo ukrasno rastinje.\nOvo je još jedan obnovljeni prostor u sklopu akcije „Parkići za sve”, pokrenute 2012. godine u opštini Rakovica.\nTagovi: Deda Mraznogodišnji pokloniparkrakonstruisanRakovicaVesic\nSPUTNJIK V: Efikasnost kod starijih od 60 godina veća od 90 odsto\nRADOJIČIĆ: Odličnim rezultatom vakcinacije Beograd sigurnim koracima do milionite doze\nDr Mirjana Nikolić nova rektorka Univerziteta umetnosti u Beogradu


POZNATO JE KADA ĐOKOVIĆ IZLAZI NA TEREN: Novak saznao ime prvog rivala na Vimbldonu\nAutor: Glas javnosti 21.06.2022. u 10:44\nTreći teniser sveta nije odigrao ni jedan zvanični turnir pred početak Grend Slema u Londonu.\nSrpski teniser Novak Đoković pre Vimbldona učestvovaće na egzibicionom turniru "Đorđo Armani Klasik" na kojem će odigrati dva meča.\nKako stvario stoje, jednog od rivala je Novak saznao pa će tako igrati protiv Feliksa Ože-Aljasima u sredu od 14.30 po lokalnom vremenu.\nĐoković će drugi meč odigrati u petak, na terenima "Harlingem klaba", a još uvek nije poznato ko će mu biti rival.\nNa turniru učestvuju još Karlos Alkaras, Kasper Rud, David Gofan, Aleksej Popirini, Igo Gaston.\nMečevi se igraju u dva dobijena seta, s tim da će odlučujući biti rešen posle super taj-brejka.